Yangon ah CHIN KUM THAR [FANGER] - Chinland Today Media\nOctober 12, 2009 12:03 pm·0 comments\nBuannel*Falam Tlangcabawm | FPMY\nFalam Pawlpi, Yangon [FPY] le Falam Pawlpi Mino, Yangon [FPMY] ih ?anrualnak le a hleicein FPMY ih ?uanvolaknak in tui kum 2009 CHIN KUM THAR [FANGER] cu Judson Memorial Hall, MBC ah 12:15 zn ihsin 05:15 zn tiang hlunghlai zet le nuam zetin an hmangtlang hai. Hinah zuk zoh aw…Yangon CHIN KUM THAR\nKan Lai Ram Fing le Tlang ti mi hla zapi dingin an sah hnuah Rev. Sen Hmung ih thlacamnak in can hman an thawk. FPY Hotu Pu Nawl Hto in thusimnak a nei ih, cu ?heh in FPY Sung?uantu aiawh in Sung?uan bawmtu Pu Hrang Tin Thuan in thuthannak a nei. Cun FPMY aiawh in FPMY Hotu Salai Peter Lal Din Thar in thuthannak le thusimnak a nei ve. Cu ?heh in Pu Lal Lian Chung in FPY Directory 2009 thawn pehparaw in thusimnak a neih hnuah, Rev. Thang Tin Sum in FPY EC thar thlacamsaknak a nei cih. Cu ?heh cun hnihsuahsainak can a si ih, Salai Enoch Lai Nei Pui in duhtawk ih hnihsuak a hnu sai cu mipi cu an hnihnak ah an pum vum hmuah a na thluh thei, an bang thluh thei. Cun Buannel Music Group ihsin Pempo ben in awnmawi le zaihla thawn mipi an awi peh vivo.\nCun phun 10 ‘D’ ngah pawl le kum 75 le tlunlam upapawl sunlawih laksawng peknak in can an hmang peh vivo ih, FPY upa lak ihsin Tlawmngai hleice: Rev. Dr. Pa Sang, Sung?uan: Pu Timothy Lal Hlun Eng, EC Sungtel: Pu Ral Lian Sang pawl “Sunlawihnak Capi” peknak an nei peh. Cu ?hehin san thar mino lam danglam zet DVK ti mi Ma Kim le rualpipawl hnen ihsin hmuhnak an nei. Cun Pu Khuang Lian in fawrhfialnak a neih hnuah, Chin sang le theiti thlum thaw zet eiin tlangnak an nei. Cun Mosquitos ben pawl cu stage parah an hung kai ih, zapi dingin “Sersiamtu Bawipa” ti mi hla an sahtlang hnuah, Solomon Menrihai, BJ, Susan le ?hangthar nonawn zaithiampawl in zai hla mawi tete sakin mipi an awi peh vivo.\nCu ?heh cun Chin lam dangdang; Tapong, Zanniat le Zahau hnen ihsin lam hmuhnak an nei fingfing hnuah, hrintin ihsin Chin thuam hmuhnak an nei peh. Cun Promised Land ben pawl in awnmawi le zaihla thawn mipi an awi peh vivo ih, Rev. Hrang Tin Lal ih thlacamnak in can an ti cem.\nTui ?um ih ra suaktu mipi hi an zaten 1500 leng an si ding. Hall sung khatin tonak an hung ih, mipi an khat thluh, cun a lenglam ih rak um khal an tampi lai. Can hmandan, tawlreldan ziangkim a ?ha zet, a tluang zet ih, a nuam zet tiah mipi hrekkhat hnen ihsin authawm khal theih a si.


Hmun 6 ih duhphorhnak neitu mipi lakah Minung 13 kahthat an si - Falam Online Media\nHmun 6 ih duhphorhnak neitu mipi lakah Minung 13 kahthat an si\nRalkap uknak duhlo i lamzawh duhphorhtu rampi huap mipi cu March 3 khalah palik le ralkap in nasatak in an cil ciamco i minung 13 rori an kap that.\nTuizing, Yangon, North Okkalapa Township ih duhphorhnak neitu mibur cu palik le ralkap in meithal thawn an kap ciamco minung 3 an thi. Hliamtuar pawl tuamhlawm dingih pumpeawtu le duhphorhnak neitu mipi tamzet cu ralkap le palik in kut an thlak ruangah hliamhmatuar besia an tam zet.\nSagaing ramṭhen, Monywa ih duhphorhnak neitu pawl khal palik le ralkap in meithal, mitthli tlak bomb thawn an kap ciamco ruangah amalbik miparuk an thi ih hliamhmatuar mipum 10 luan an um.\nMandalay ramṭhen, Myingyan ih duhphorhnak neitu pawl cu palik le ralkap in zinglam nazi 10 hrawng ah an kap ciamco ih cerek ngai thawn an kap ngah mi mino (kum 21) pakhat cu zinglam nazi 11 hrawng ah a thi. Hliamhmatuar 19 luan an um.\nMandalay, 84,30 lamziin ih daiziar duhphorhnak neitu pawl khal palik le ralkap in mitthli tlak bomb le cerek ngai thawn an kap ciamco ruangah kum 19 mi မကြယ်စင် le kum 37 mi ကိုမျိုးနိုင်လင်း tei` nunnak a liam phah ih minung 20 hrawng in hliamhma an tuar.\nMagway ramṭhen, Salin myo khalah March 3 zingih kaihkhih tuarmi mipahnih thlah zalen dingin mipi in duhphorhnak an nei ruangah palik an cangvai ih mipakhat thi in mi 5 in hliamhma an tuar.\nYangon, တောစိမ်း khua ah ralkap mawṭaw rual rak auhnawhtu mino pawl cu ralkap pawl in an thawi ciamco ih Caw khaal phah i game lek lai mino pakhat cu meithal thawn an kap that.\n← Kawl Ralkap pawl i Tumtahmi – Pu Ngun Thawng\nRalkap le palik pawl cun Mipi tuamhlawmtu Red Cross hnaṭuan pawl an bat thok →\nApril 16, 2021 April 17, 2021 Ni Hnem Sung 0


MINDAT RALTLAN LAKAH NAUTE THLA 7 MI LEH KUM UPA PAKHAT AN THI – Thechinlandtoday\nMINDAT RALTLAN LAKAH NAUTE THLA 7 MI LEH KUM UPA PAKHAT AN THI\nadmin June 21, 2021 Leave a Comment on MINDAT RALTLAN LAKAH NAUTE THLA 7 MI LEH KUM UPA PAKHAT AN THI\nMindat raltlan zone 3-nakih naute thla 7 mi leh kum 67 mi an thi mipi raltlan pawl chu damlohnak ruangah an thi tih zone 3-nak ih duty cun a sim.\nNaute chu a khua a sik ih, an rawn tlannak lamah a si ding, hramlakah an um reng ring ih, khua thlengin ralkap pawlin an rawn dawi ih, cu mi ruangah hramlak ah an tlan ih, ruah a sur ih, khua a dai fawn ih a dam lo a si, Pakhat cu kum upa lamdeuh Ngati khua raltlan camp-ih um mi a si ih, ani cu damlo deuh cia mi a si, a hrisel nak a tha tuk lo ruangah a nih khal hramlakah a tlan ve ih a tlannak lam ah a khuasik I, tuamhlawmtu nei lo leh sii ei ding ra thleng thei fawn si lo ih a thi a si tiin an sim.\nMindat township Min khua ih thla 7 mi nauhuak cu June ni 18 ah khan a thi ih, Ngati khuaih kum 57 mi cu June 15 ah khan a thi tih theih a si.\nMindat khuaah raltlan umnak zone 12 tiang a um zo ih, tunah zone 3-nakah raltlan pahnih an thi a si, Magui region lam ih raltlan pawl khal nikhua um dan that loh ruangah dam lo leh mithi an um ti theih a si.\nMinat raltlan pawl cu lamzin phit (block) ruangah a ei leh in ding bakah sii ei ding an mamawhnak a sang nasa ih, fur ruahti tlak lai a si vekin, damlo khal ziang maw zet cu an um a si tiah theih a si. Thlacamnak thawn kan bawm pai uh\nSAC Ralhrang pawl nih Falam Peng ah ramnung leh Thilri an Firsak →\n← MANDALAY KAHAWKNAKAH PDF 2 LEH RALKAP 3 THI


Nulepa Cawmtu Mino Cu Mipa 2 Bike Thawn An Phurawk Ruangah Tin Ralhrang Pawlin An Kap That – Meifar\nDecember 16, 2021 admin Myanmar 0\nRalhrang pawlin November 18, 2021 ah ramsung bike mawngdan daanthar an rak suah ih an daanthar cu “Bike pakhat ah mipa pahnih phurawk a ngah lo, nunau dungah mipa toin phurawk a ngah lo. Mipa dungah nunau to cun phurawk an siang. Nunau le nunau phurawk cu a ngah” tin daanthar 4 an suah.\nDoawknak tualrawn deuh hmun ṭhenkhat ahcun himi daanthar hi an hmang rero zo. December 14, 2021 ah Sagaing, Shwebo khua ah mino kum 17 mi Ko Htun Lwin Oo le a rualpa cu bike in an phurawk ruangah ralhrang pawlin an rak kap ih bike mawngtu Ko Htun Lwin Oo cu a thi.\nTualsung mi pakhat in, “Ko Htun Lwin Oo ih semsuahnak khua cu Kawlin a si, Shwebo ah thilphur thilthiar in hna ara ṭuan ih a nulepa a cawm. Mino kum 17 mi lawng a si lai, bike mawngtu a si ih ralhrang pawlin an hmuh veten an kap that. A dungih to Ko Pyi Sone Oo cu an kai ih hmundang ah an hruai” a ti.\nKiangkap um mithmutu pawl khalin mipa pahnih bike thawn an phurawk ruangah an kap, thu khal an sut lo an ti. “An kahnak hmun hi check-gate khal asilo, ralhrang pawl cu hnipuan pangai in khuasung ah duty in an vak. Bike thawn phuraw mino 2 cu thu khal an sut lo, PDF tin rinhlelnak nei in an dingter lo. Hnaṭuannak ihsin tlung an si ih an hmuh veten an rak kap hngal, hitin ralhrang pawl an cangvai cu kan cohlang thei lo lawlaw” a ti.\nRalhrang in bike mawngdan daanthar an suah hnu ihsin Shwebo ramsung ah bike phuraw mipa 5 an kap that zo. An kaihmi Ko Pyi Sone Oo ih thuhla cu tutiang theih a si lo, a innsang pawlin an pehtlaih thei lo ih khuitawk hmun ah an hruai ti khal an thei lo.\nThailand Ram Ah Kawlram Mi Bike Accident In A Thi


A Voi 7nk Siamsin Seminar Kalay Ah Nei Ding | VCTH\nA Voi 7nk Siamsin Seminar Kalay Ah Nei Ding\nHome » Thuthang » Chin News » A Voi 7nk Siamsin Seminar Kalay Ah Nei Ding\nBy vcth on November 17, 2013.\nA voi 7nk Siamsin Seminar cu November 18 in 25 tiang, zarh khat sung, Kalaymyo ah “Ka Covo le Ka Tuanvo (My Rights and My Responsibilities – R&R)” ti thutlang hmangin nei ding an si.\nSiamsin Seminar cu 2006 in tuah thok a si. June thla ni 5 – 9, 2013 ah voi khat an tuah zo nan, November thla ah a voi 2nk an tuah sal. June thla ih Tedim ih an tuahmi mino tonkhawmnak ah mino 600 lenglo an kai ih sumpai in ting 150 lenglo an cem.\nHi tivekin kum tin mino tonkhawmnak an tuah ruangah hlawknak tam zet an ngah. GFYO Hruaitu pakhat a simi B A Thang in, “Tedim mino pawl hi a voi (7) nak tiang Mino tonawknak an tuah thei ih lawm an um zet. Tuvek an tuahnak ruangah tla anmah sungah lungrualnak le ramkhel thu lam ih an theikaunak tla a sang ter in ka hmu. Tukum tla cu kum thok lam ah voikhat an tuah ih, tu voi 2 nak rori an tuah fawn ih an ti tha ngaingai,” tiah a ti.\nFalam Youth Conference cu December 28 in January 2 tiang CCIT, Falam ah tuah ding a siih Falam mino pawl hrangah a voi 1 nk ding a si.


Breaking News: Hakha Ah Nau Thla (8) Pai Nu, Hreitlung In Cek That - Chinland Today Media\nMay 12, 2014 5:57 am·0 comments\nHakha: Hakha khuahlun veng Pu Sui Tling@ Saila cun upa Pu Pa Maung (aka. Pu Aung Myint) ih nupi, a pumsung ih thlariat (8) lai naupai, Pi Biak Zing kum 43 tluk ih upa cu May 12 zing, sml 6:30 hrawng ah a lu ah hreitlung in vei thum lenglo cek in a that. Pi Biak Zing hin a pumsung ih naute lawng silo in fanau pathum a fehsan a si.\nZiang ruangah a that ti cekci cu zohman in an thei ngaingai hrihlo. A mah hi ramlak ah a tlan cihih palik pawl in an hawl rero lai tiah theih a si.\n“Zingkhua vang ah Sui Tling cun a duhlo na cingin Pi Biak Zing cu a ko, malte an inn thlang an tlen ah a sit ril. Cutin a vorhlam lu le a dunglam ah hreitlung in veithum a cek. A hmun ah Pi Biak Zing cu a thi cih” tin Pi Mang Tiak, Biak zing ih nu cun a sim. Sui Tling hi Kala asiih a Kala hmin cu Saila a si ti khal in Pi Mang Tiak cun a sim tel. Pi Biak Zing ih fanu kum 12 mi te cun ‘ ka nu hi a duh lo na cingin ka pate nih a dir, cule kan inn tlang an thlen ah a sit ril ih cutin a cek hnu ah ka nu cu a hmun ah a thi cih tiin Chinland Post pawl hnenah a sim ve.\nA thattu Pu Saila hi kum 55 tluk ih upa mi a si. Kum 11 le thla 6 thawngtla in a um hnu ah kan dung nai teih rampi thawngtla pawl suah zalen an si ṭumah a suak ngah vetu a si. A suak theinak ding hrangah Pi Biak Zing nih a suiṭhi tiang a zuar ih hlei ah a suah hnu khalah a uu pa, Pa Maung in Pathian hnen lungawi thusimnak khal a tuah sak.\nSaila hi thawng inn ihsin a suah hnu ah a uu pa te inn ah a um cih ve. Hi tiih hmunkhat ih an um hnu ah buainak te neuneuh an neih ruangah Pi Biak Zing le a pasal Pu Maung cu kumkhat leng umtlang lo in an ṭhen aw. Hi tiih an umtlang lo karlak ah Pi Biak Zing le Pu Saila hi an rak duh aw. ‘ Cutiih thuhla kan thei veten Pu Saila kha inn dang ah suak dingin kan kawk, cutin inn dang a suak sal. Cule an nupa cu an umtlangsal’ tiin hmin tarlang duhlo pakhat cun Chinland Post hnenah a sim.\nPu Pa Maung le a nupi hi an ṭhe naw. Cumi sung ah anaupa Pu Saila hin a nufa pawl a rak zoh khen. Pu Saila khual a tlawng sungah Pu Pa Maung hin a nufa pawl cu a rak hruai tlung. Pu Saila khual ihsi a ra tlun ni thumnak ah hivek in thil a ra cang mi a si tiin Hakha Post cun a tarlang.\nRef; Hakha Post, The Chinland Post


Yangon Ah Hngakchia Hram Hram In Rian A Tuan Ter Hna Ruangah Buai Nak A Chuak – The Chinlung Post\nYangon ah Hngakchia inn kharkhum in hram hram in rian a tuan ter hna caah fak tuk in buainak a chuak, hi thil cang hi voi khat lawng a si lo caah, hngak chia duh ning poh in a tuah leng mang tu Chines pa cu mi nih an theih caah fak ngai in an buai i police nih an buai pi cuah mah lio a si, atang lei hi Falam ca si hi fiang deuh le tling deuh in rel khawh si.\nYangon ah Nauhak Pawl Kharhkhum ih Hna Tuan Ter An Si Ruangah Buainak SuakYangon ramthen, Dagon Seikkan myone, 87 zatkuat ih pawnghmuk le pauksi tuahnak ah hnaneitu Chinese pa cun nauhak pawl kharhkhum in hnatuan a fialih kut a thlak theu timi thuhla thei in veng mipi an suakkhawm ih nauhakpawl suahter dingah an auh.\nNovember 19 zan ih thil thlengmi a siih nauhak pakhat cu Chinese pa in a soisat tuar nawn lo ah tlansuakin palik hnen ah a report. Cui’ thu an theih tikah veng mipi 100 lenglo an suakkhawmih Chinese pai’ inn an kulh tahrat in nauhak pawl suah ter dingah an hro.Palik hnen ih thuthlentu kum 18 mi Mg Kyaw Lin Htwe cun ” Hi hmun ih ka tuannak kum 4 a rei zo. Hnatuantu zaten vuakvelh kan tuar theh. Thil fate tuahsualmi kan neih pang tikah biang beng kan tong cih.\nKan dung ni ah kei le ka naunu cu vei 11 khat veve hrawng in beng ih ka tuar thei nawn lo ruangah tlansuak in palik hnenih ka report nak a si. Hnatuantu mi 16 kan um. Mipa 4, nunau 12″ tiah a rel.Kyaw Lin Htwa ih naunu cu kum 15 mi Ma Thu Zar Htwe a siih hi hnatuannak hmun ah kum 8 in kum 18 karlak nauhak mi 16 an um tiah theih a si.\nAn buainak hmun ah Dagon Seikkan myone palik pawl khal an thlengih dan vekin an thuhla tawlrel sak an si ding tiah palik lam in an than.\nCrd: Laileng News\nJESUH CHUAHCAM NI LE CAAN NAN CHUNGKHAT RAK KUA CIO HNA UH


Sam Tom Khat - Chinland Today Media\nOctober 27, 2010 12:48 am·0 comments\nBawipa cun Amah rinsannak thinlung a neitu hnenah thazaang cak pe dingin leilung pumpi hi a zoh ringring a si. – 2 San. 16:9\n– Jeremiah 12-14\n– 2 Timote. 1\nNeil Armstrong cu Thlapi par ihsin a kir saal hnu ah thuthangca suahtu pawl ih hnaihnoknak a tongzet. A innsang pawl thawn mahte hlimphir ih um thei dingin khua fate pakhat ah an tthawn aw. Thil ttha lo cu cutawk khal ah a um thotho. Armstrong ih sam mettu pa in a sam tom khat mi in an lei duh ti a thei. Curuangah veitampi a sam a metsakmi a sam pawl a khawl ih $ 3,000 in a zuar. Armstrong cu a sam mettu pa ih rintlak lo a sinak parah a mang a bang.\nCa Thianghlim sungah, “Samson cu a sam na met lo pei, ziangahtile a suah ni ihsin Pathian hnenih pekmi a si dingih Nazirmi a si ding,” (Thutthentu 13:5) timi a um. Pathian Thlarau cu a hnenih a um tikah a raal pawl neh theinak thazaang cahnak a nei (Thut. 15:4). Filistine pawl in neh an duh tikah amah thawn a duh aw mi fala Delilah cu a cahnak thuthup sut dingah an fial. A sam an tan ttheh asile a cahnak huham a hlo ding tiah a sim. Delilah in itthat dingin a leem, a awi ih a ihthah laifang ah a sam a tanter hngai (Thut. 16:5, 19).\nDuhhamnak in Pathian le midang parah rintlak lo in siter ih thilsual in tuahter. Bawipa cun, “Amah rinsannak thinlung a neitu hnenah thazaang cak pe dingin leilung pumpi hi a zoh ringring a si,” (2 San. 16:9). – Dennish Fisher\nMaw Bawipa, ka thinlung hi rin tlak siseh,\nKa ttongmi le ka tuahmi hmuahhmuah ah;\nKa rinsanmi cu rualpi ttha a si lo tikah,\nKa thei Nangmah lawng ka beunak na si. – Hess\nRintlak sinak cu a hmanmi duhdawtnak tahfung a si.\nA Tthatukmi Bawipa Pathian


Post Tagged with: "Biazai"\nRuahsannak Par (Biazai)\nRuahsannak Par Rim hmui Parmawi, Duhnung rawngtial; Hring detdi ten Par duum sungah Van Toruah ti sur siang hrih hlah, Ka zoh khoplo…Ruahsannak Par.. Manglam aa bang, hrang hrih hlah law, Nang Phusing zil; A rim hmuite kiam ka sianglo Eng dengdi ten Ninu suak aw, Pawl miammi in tlun Van Mero.. Nan thla hliap ah…Ruahsannak Par… Parduum pantu, Hmuan […]\nNangmah ngai ee… Nangmah ngai ee.. Thlapi khi ee Suak tunto pei khaw ee Nang mah ngai ee Nang mah ngai ee Amah lawng ee Khaw za tlangkip tawi ee Kei mah bang len Kei mah bang len\nby CT Media ·\tJuly 6, 2009 ·\nZilthli hrang phen, hrang phen Duh thu ka sam, Cui lengnu te; Zan manglamah puanbang ka pom; A zuun in zel fimharh thiam lawn, Nau bang in awi a aw ka thlum; Me rem thiam lawn tinthling tlunah, Ka cai lengnu a thei na maw…. Sim ka nuam e.. Pan siam so ten… A biangno te sen tengti in, Kei […]\nKa nui duhnak – Laizuun\nKa Nui’ duhnak Vanruah daifim Thlai hrang tto ruah Ka hrang daifim Ka nui aan ka\nby CT Media ·\tMay 9, 2009 ·\nSemnak ka nu,\nSemnak ka Nu Zei tuar hmen so na tuar ti in, Tin tling rem ah, Na hrin hniang in, A lo ruat ee, Kut za t’ial in Vun dawm seh la Lung di tal cu\nDUHDAWTTU SUNGHNO KA NU NGAINAK\nDUHDAWTTU SUNGHNO KA NU NGAINAK Sunghno semnak ka Nu I khuh ee…na duhdawtnak cun Ka thin sung muril tiang A pann siamsi na hmel A thlum ee… Khuai tizu bang Na annka nemte Ka hrang cahnak sii t’ha bik\nKhaanlung- Cengte (Biazai)\nKhaanlung Zoh hnik uh law. Kan pu-pa pawl Thil ti thei nak, Hmaihngal nak pawl An ngan nak lung Siar theih nawn lo’n An siat ttheh zo. Pok cio uh law. A hnget deuh mi, Lung ttha hawl ding; Ngan ding cafang, Khawl khawm phah in; Santhuanthu mawi Lung thar phun ding Mino kan tim tuah uh sih. Cengte\nby CT Media ·\tMay 8, 2009 ·\nTlawnzin – Zunphir (Biazai)\nTLAWNZIN Kanu innzin zawhmi Tlanglengtla tu le tu Thawpitla tu le tu Zun hlatla Fingkhat hnu fingkhat A rau mi ka ruahsan A mal mi ka tlawnzin Tlangkhat hnu tlangkhat Vakhat hnu vakhat Kanu innzin zawhmi Tlangleng tla Sunvui zanvar Thawpitla Sunvui zanvar zunphir\nby CT Media ·\tMay 6, 2009 ·\nZingpit thlacamnak (Biazai)- Cengte\nZingpit thlacamnak “Thaisun hrang ah na don har hlah; Van ih va khi thlir in cuan hnik.” Jesuh’ sim mi, theih hnglih lo te’n. Tuih sun hrang ah nundaan thiam ding; Zing ni thar tin i zirh hram aw, ka Bawipa. Cengte\nby CT Media ·\tApril 15, 2009 ·\nLaihlum Lengnu Dawh Na awka nem ka zum ban lo… In rak sawn hrih kei ka khawp lo………… Ka lo ngainak lungthin sungah a tur oh oh.. Lungduh lengnu khawiah na um? Laihlum lengnu na duai lo ee…….. Kei ka lo hngak na an ka nem… Na zuun ngai in kumpi a liam Na aan ka nem kei ka hngak […]\nby CT Media ·\tMarch 24, 2009 ·


FIFA Club World Cup Ah Team 24 – Times Of Chinland\nFIFA cun team 7 ih lek theu mi FIFA club World cup cu team 24 ih titam dingin an relfel zo.Himi team 24 zuamawknak ding FIFA club World cup cu 2021 ihsin thok tum a si ih UEFA cun nasa zetin an dokalh. FIFA hi leitlun huap bawhlung thuneitu sangbik a si ih UEFA cu Europe sung vialih bawhlung thuneitu sangbik a si.\nFIFA Club World cup hi December thlasung ah lek theu a si ih khawmualpi 6.Europe club champion ,South America club champion ,North America Champion,Asia club champion, Africa club champion ,Ocean club champion le a thlengtu inntek ram club champion pawl ih lek theu mi a si.Asinan,FIFA cun mipi a hiip sinsin theinak dingah tiin club 24 ah a than ih European club picang pawl an tel tam hleice cuang ding.\nChampions league champion vial ih lek theumi FIFA club World cup ah Champions leaegue zuamawknak ih champion vial si nawn loin final ih sungtu khalin FIFA club World cup a lek thei dingih Europe top 5 league pawl ih table champion pawl khal an tel thei ding ti cu FIFA duhdan a si. Himi thu ah UEFA an thinheng zetin ‘December thlasung cu league tinih zuamawknak kan neih rero lai a si ruangah Champions league champion lo team dang cu FIFA club World cup hrang kan thawh thei lo.Team 4,5 lai kan thawh ahcun League lekdan pawl a buai theh ding a si,” tiin an tang.\nFIFA president Infantino cun ,”Tu cun mipi in FIFA club World cup taktak an hmu thlang dingih leitlun ih club thabik le champion taktak kan hawl thlang ding.Team 24 telnak FIFA club World cup cu 2021 ih thok kan tum.tluang zetih kan tuah thei asile lungawi umza a si dingih kan hlawhtling lo a si khalle buainak kan nei cuang lo ding a si,” a ti.\nFIFA cun 2018 FIFA mipa World cup ih VAR a rak hman zo bangin 2019 ,June thla ih thok dingmi Nunau World cup khalah VAR a hman ding thu a rel fel zo a si.


Nupi Ih Pekmi Sumpai Lawng Hmangtu Millionaire - Chinland Today Media\nNupi Ih Pekmi Sumpai Lawng Hmangtu Millionaire\nApril 9, 2015 1:57 pm·0 comments\nEngland ram ih um, millionaire Steve Smith cu £50 million in a company a zuar ih a hrek (£25 million) cu a Nu le Pa hnenah a pe. Ziangahtile company a dintir ahkhan a Pa in £6,000 a rak bawm ih lungawinak langternak ah a si tiah Steve cun a sim.\nTuih England ram ih Poundland timi dawr pawl hi Steve ih rak dinmi dawr pawl an si. Poundland company hi 1990 kum, Steve kum (18) a ti ih rak dinmi a si. Tuah cun Steve cu £6.5 million man inn ah a um ih millionaire a silai thotho na’n a nupi Tracy ih pekmi sumpai (pocket mpney) lawng a hmang rero ti a si.\nA nupi cun Steve ih hmancop dingah tiin nikhat £10 lole £20 tivekin a pe. Steve ih dinmi Poundland dawr ih thilri tamsawn cu £1 ih zuarmi an si tlangpi. An innsang ih thuken ah “Hna ttuan lo cun rawl ei hlah” ti a si ti’n Daily Mail cun a tarlang.\nSungsuak Fa KilkhawiI Man Lo Khop Ih Nupa Sinak Ih Buaitu Nu Le Pa\nKum 8 A Si Lai-ah Sal Dingih Zuar A Rak Tongtu Nunau


Hman Theih Lo Lethmat pawl - Chinland Today Media\nHman Theih Lo Lethmat pawl\nNovember 30, 2009 10:57 am·0 comments\n“Rundamnak cu Amah ih sung lawngah a um; ziangahtile Pathian ih rundam mi kan sinak dingah leitlun pumpuluk ahhin minung hnenih pekmi hmin dang zohman an um lo,” tiah a ti. – Tirhthlah 4:12\n– Ezkiel 37-39\n– 2 Peter 2\nKhui hman feh thei lomi vanzam ticket kan nei. Jamaica ah thuthangttha sim dingin kan feh ih kan ttheh zo. Inn tlung ding kan si nain kan ticket leimi vanzam harsatnak a ton ruangah Montego tikel ihsin kan pok thei lo. Atu le tu, “Nan fehnak ding vanzam a ttul a si,” ti’n an than. Vanzam ticket cu rinnak thawn kan lei nain an tiamkam vekin in phur thei saal lo. Vanzam dang pakhat a ra thlen tiang a hlei in nikhat kan um ta.\nRuat hnik, vancung na feh rerolai ah na ticket a dik lo ti na thei saal. Cumi cu thil cang theimi a si. A dik lomi tumtahnak na rinsan sual pang ahcun vancung sangka tiang na thleng ding nain a sungah Pathian thawn kumkhua um tlang dingin na lut ngah lo ding.\nPeter in, “Rundamnak cu Amai’ sung lawngah a um…Ruuntu dang le ruun theitu hmin dang zohman an um lo, tiah a ti” (Tirh. 4:12). Jesuh in, “Keimah cu lamzin le thutak le nunnak ka si. Keimah ihsin siar lo zohman ka Pa hnenah an thleng thei lo,” (John. 14:6) a ti. Vancung fehnak ticket cu Jesuh in kan sual man pe ding in thinglamtah tlun ih a thihnak a zumtu lawng in an ngah.\nMi hrekkhat in lamzin dang le ticket dang an tuahmi cu alak an si. Jesuh lawng lamzin a si, fiang te’n rinsan aw.\nBawipa, mahte ruun aw thei lo misual ka si ti ka thei,\nRundamtu ah ka lo ttul. Ka ai ah thi in na tho saal, ka lung a awi;\nKa lo zum, ka sualnak i ngaidam hram aw,\nNi khatkhat ah Nangmah thawn vancung ah um ka duh.\nJesuh in ka thihnak ding thinglamtah parah a thi ih\nVancung ah hmun i pe.


MP K Vanlalvena In “Kan That Thluh Lo Ih An Vanṭha, An Ra Sal Asilen Kan That Thluh Ding” A Ti – Meifar\nMP K Vanlalvena In “Kan That Thluh Lo Ih An Vanṭha, An Ra Sal Asilen Kan That Thluh Ding” A Ti\nMizoram-Assam buainak cu a ret thei hrih lo, July 26, 2021 zanlam ah an kapaw ih Assam palik 5 telin minung 6 an thi ih hliamtuar khal an tam zet. Mizo lamah cun mithi an um lo ih hliamtuar pakhat/hnih hrawng lawng an um, tu’ahcun media hmangin an doaw rero lai.\nDelhi, Parliament House ah upa pawl an tongaw ih thilumdan an rel, Mizo National Front’s Rajya Sabha MP K Vanlalvena in “Assam palik 200 lenglo cu kan leiram sungah an ra lut ih kan palik pawl umhmun khuarnak an nor, kan kap hlanah in kap hmaisa sawn.\nIn kap hmaisa ruangah kan kap that a si. An zaten kan that lo cu an vanṭha tuk, an ra sal asilen kan rak that thluh ding” tin National News Agency hnenah a sim.\nAssam pawl khal an thinheng tuk ih Mizoram fehnak lamzin zaten an phit thluh, cun palik 5 thattu thuhla theitu an um asilen ₹ 5 lakh laksawng an pek ding thu an phuang. July 28, 2021 sunah Home Ministry in Assam le Mizoram hruaitu upa pawl a ko ih nazi 2 sung lenglo thurel tlangnak an nei.\nPaing Takhon Ih Nu A Damlo Bese\nA Hngawng Ah Rul A Orh Ih Rul In A Cuk That


Zan It Tikah Meisa Eng Hnuai Ih Ihthat A Ṭha Lo, Heart Attack Neih A Awl – Meifar\nZan It Tikah Meisa Eng Hnuai Ih Ihthat A Ṭha Lo, Heart Attack Neih A Awl\nMarch 17, 2022 admin Lawrkhawm 0\nZan hi ihnak dingih sersiam arak si. Northwestern University Feinberg School of Medicine pawlin zingzoinak an tuah ih ‘Meisa eng hnuaiih ihthat a ṭha lo ti an hmusuak, malte meisa eng (dimly-lit) hnuai ih itthat khal a ṭha cuang lo.\nAn zingzoinak ah minung taksa le thisen in khuaeng le khuathiam hi an rak theithiam ve, meisa eng hnuai ih itthat tikah cun thisen hi a cawl hahdam thei lo. Taksa cangvaihdan khal a ṭha lo ruangah Heart Attack le Diabetes nat nei a awlte ti an hmusuak.\nMalte meisa eng (dimly-lit) hnuai ih iṭthat khal a ṭha cuang lo nan meisa eng tak hnuai ih itthat pawl aicun a ziaum deuh.\nZingzoitu Dr Phyllis Zee in, “Minung harhdamnak ahhin sun ah eng hi kan ṭul tuk, nieng mawi khal damcahnak a si. Sun ah nieng mawi hmuh ding a si, asinan zan ih kan itthat tikah cun thim lakah kan itthat ding” tin forhfialnak a nei.\nCNDF Paralṭha Salai Lal Ro Pui @Puia Suunnak


Nilen Parmawi Concert dingih an sawmmi an Cancel sal - Free Chinland\nNilen Parmawi Concert dingih an sawmmi an Cancel sal\nNovember 7, 2018 freechinland ARTICLES, Thlirnak, Thu Thar 0\nMirang pawlin “Action speak louder than words” tiah an rak ti. Kan pupa pawlin “Ṭongkam khat Sepi man” an rak ti. Mifimpawl in thilṭha vei 100 na tuahmi hnakin thilsual vei 1 na tuah pangmi ruangah nah min a thangsawn, an rak ti. Cubangin Nilen Par khal CYO Concert nakih vei khatte acangsualnak ruangah mipi ih duhdo a co nawn lo, mi ih hrialmi ah a rung cang vivo thlang. A hrangah thil ṭhalo zet a si ih, nunau a si fawn tikah, khat lam ahcun, zangfakza a si.\nThuhla umdan cu kan theih ṭheh cio bangin, Malaysia ih tuahmi CYO Concert nakah Stage par ih hla a sak lai, Tlangval in pangpar thawn an den/sep (na seh tiih deng an si lo) ih Nilen cun Stage par ihsin mipi a duhdawttu pawlih pangpar pekmi cu zianghman siarlo bangin, pangpar thawn a den ciamco.\nTuiṭum CYO Concert ṭum ih Nilen Parmawi, Malaysia tlangval pawl a zoh danpawl thlirsalnak an neih tikah, Nilen cu a hngal tuk, a puar tuk, “Kan Lai tlangval hna zei ah an ka rel lo” tiah an hram nasa. Amah hi Tlangval ih an zukpi zik khal le hngal zet le tiawter zetin a um tiah mithmutu pawlin an sim.\nTheih thluh cia bangin, Concert an ṭheh hnu, Kuala Lumpur khawsung an fankual nak khalah Tlangval zuri ih vuak le velh tong zik khawpin acangvai hrih lo. Hivek pawl thuhla ah a Ṭapa khalin Malaysia mipi a hmuhdan a rak ngah, amah Nilen khalin CYO hruaitu pawl le Malaysia um Laimi tlangval pawl a mawhthluknak lam thu a nga.\nṬhimnak ah: Mizo hlasak thiam, Mami Varte tla Malaysia ih concert tuah lai ah stage par rori ah tlangval zuri in an “hnam” nan, zianghman a thinhengnak mihmai le action a langter lo. Cuvekin Genevi Sui khal Stage par rori tla zikte ko in an dir nan, a thinhengnak Stage parah zohmawi loin acangvai cuang lo.\nHivekin Nilen Par ih cangvaihnak zohmawilo tuk ruangah, Denmark ih Chin pawlkom pakhat khal cun Concert ih sawm an rak tum nan, a nuncan ziaza an zoh tikah an Cancel sal tiah thuhla a um. “Kan nau nu Lilen cu Denmark in sawm kan I tim nain kan i let tthan tiin Denmark ah a ummi Pu Hmun Khar nih a ti.” Tiin Facebook hmangtu Hal le Bia in a ngan.\nNilen Parmawi zohsia zetih Stage parih acangvaih lai VIDEO\nVideo hi alang theilo asile, zianghman langlomi ah hmet awla a ra langcih mei ding.\nNilen Par cu Concert ṭheh ah Tlangval Zuri pawlin vel dingin an hual\nMizoram buainak a sosang nasa; Mizoram CEO Shashank Zamrangten Suak dingin ngen


UNHCR leh Malaysia Kumpi Meeting thurel mi - Chinland Today Media\nApril 20, 2010 9:06 am·1 comment\n7.4.10 ni ah UNHCR in Malaysia Local Government, NGO le Embassy pawl Meeting a sawm hai ihmeeting an tuah. An thurel mi cu; KL khuapi sungih Refugee pawl hrangah theihthiamsak nak le Hnatuan siannak pek ding thu pawl a si. Himi meeting ah Main Speaker hi Malaysia ramih UNHCR lubik (Chief of Mission) Mr. Alan Vernon asi ih, Bar Council in Datuk Ramachelvam khalin thu a sim ve. Chin mi sungin Victor Khen Sang khal meeting a tel ve ih ” Chin Refugee in Malaysia 2010 “ timi a ca ngan mi meeting ih a ra mi pawl a zem hai.\nHimi meeting ih an tumtah mi cu 2009 kumhnu ihsin UNHCR in Refugee pawl Registered tampi a tuah. Curuangh KL khualeng ih um pawlkhal KL khuasung ah an hung lut ciamco, cu pawl cu acozah lam in kai lo dingin le pumcawm nak hrangah hnatuan siannak(work permit) pek ding ah UNHCR in zangfah an dil hai a si. Cule kaihkhih le thawngtlak thu an rel tik ah acozah lam cun thawng kan thlak hai mi a si lo “Administrative Centre” ah kan ret hai menmi a si tin kan ruat an ti ve. UNHCR lam cun thawngthlak nawn loin thaten hnatuan siannak thu in pek sak hram ko uh tiah zangfah an dil bet.\nHimi Bar meeting an neih mi sung ihsin kan theihthei mi pawl cu;\n-1975 -1996 kum karlak ah Vietnam Refugee 250,000 Malaysia ah an rak tlan. 1975 kum ah UNHCR office khal Malaysia ah an rak dincih ve.\n– 1980-1990 kum karlak hi Philipine Muslim Refugee minung 50,000 pawl hi Sabah ah an rak lut.\n– 1990 hnu deuh hrawng ah Bosnian Refugee 360 an rak thleng ve. 1991 kum ah Penang ah Aceh Refugee 51 an ra thleng hmaisabikih cumi hnu ihsin an karh vivo. 2004 kum Tsunami ruang ah khan Aceh hi an zangfah hai ih IMM13 Act timi hnuai ah hnatuan thei nak an pe hai. 2007 ah Free Aceh Movement le Indonesia Kumpi lungkim tlang nak an nei ih Aceh Refugee pawl cu an ramah an kir sal thei.\n-1975-1996 kum karlak sungih Vietnam Refugee a lak tu ram pawl cu Australia, Canada, Denmark, Finland, France, New Zealand, Norway, Sweden, US ram pawl an si. Minung 240,000 an lak hai ih 9,000 hrawng hi an mai ram Vietnam ah an rak kir sal thei.\n2000 kum ah Rohingya Refugee pawl minung 10,000 Malaysia ah an um ti asi. 2010 ahcun Malaysia um mi Refugee hmuahhmuah sung ah 90% cu Burma an si. Kawlram mi hi 2009 sung ah minung 54,900 an si. 25,100 Chins, 15,900 Rohingyas, 3,800-Myanmar Muslim le Kachin/Shan, Karen/ Arakan, Mon ti pawl an si. 2010 kum ahcun Kawlram mi Refugee 76,200 an si ti asi. Tampi kan karh tinak a si.\n2009 ih Register tuah an thok ihsin February 2010 tiang UNHCR nih Malaysia ramsung ah Registered atuah mi an zaten minung 82,400 an si. 3,100 Sri Lankans, 840 Somalis, 550 Iraqis le 540 Afghans ti in hnam dangdang pawl tla an rak umve.\nTuitum meeting ih an rel bik mi cu;\n1. Immigration Act 1959/63 ( 1975 zohsal mi ) kha fekter salin Immigration Section 6(1)(c) vekin Refugee le a inn sungsang (a Family) kha an zaten hmunkhat te ah cozah nih Refugee tiah pomsak hai ding.\n2. Home Ministry le a dang Law Enforcement pawlin Refugee sinak cahnah neitu pawl kha theihthiamnak pek ding le adangdang cozah zung pawlkhal ah theihter nak pek ve ding.\n3. Cule ramri (border entry point) ah a lutsuak rero mi Refugee pawl kha Immigration nih thawngthlak men lo in UNHCR ah thaten ap ding le an mah UNHCR hnatuantu pawl kha Malaysia ramri (border) ah ret ve hai ding.\n4.Immigration Department nih UNHCR kha a caan te ah thawngtla pawl zohter ding le thawngsung ah UNHCR nih Register a tuah hai mi pawl kha thaten pomsak ding le UNHCR nih Registered tuah mi Refugee pawl thawnginn sung ihsin an suakter hai mi pawl kha Immigration Detention Camps (IDCs) nih thaten upat nak peksak ve ding ti pawl an si.\nFALAM TIMES SIAR BET AW…\nMalaysia Refugee Community Hruaitu pawl le Alan Vernon tawnawknak nei\non May 24, 2010 at 12:16 am\nUSA chu na theih ban tuk in fimthiam a sangnak ram a si caah in man le thil man afak tuk ih laimi caah a har ngai ngai ko e.kan kal tak mi family pawl ca zawng khuat asi tik ah kan har ngai ngai ko.cun an rak phan mi kan family pawl zawng UNHCR office ah luh khawh nak caah zangfah naak kan hal na in atu tiang luh khawh asirih lo caah kalung rai athei tuk ko.kan ramah kan har caah kanra mi asi ih atutiang hi har nak sung in kan luat kho rih lo.USA kan phan ko cang nain kawl ram ban tuk kan har ve ngai ko.family le single hi phai sa hmuh nak lei ah atluk lo zawng silo ih zei zawng vial te ah har nak tam pi aum ko.cu caah ram dang aphan ih akl tak mi family pawl hi UNHCR nih arang khawh nak caah akan bawmh hna seh law ti ka duh caah theih ter mi asi.\nAtu cu bawmh tu kan ngei ti lo caah sertu pathian sin ah hlacam nak lawng lawng in bawmh nak hal ih ka lung daih nak khawh sung kan in zuam ve ko cang .ka nun sung ah sungkhar he kan ih um to hnga maw..\nA kan bawmh tu hna nan um ah cun miphun hlei dan lo in na kan bawmh hna seh law ka duh mi asi ,.God bless you.


Daniel cabu cu Judah mi pawl zumlotu siangpahrang kut tangah harsatnak le hremnak an tuar laiih nganmi a si. Cangantu hin thuanthu le langnak tla hmangin a miphun pawl hnenah anmah hremtu pawl kha Pathian in a neh ding ih, Pathian minung pawl cu luatnak an ngah sal ding timi ruahsannak thawn tha a pek.\nHi cabu hi ṭhen hnih ah ṭhen a theih: (1) Daniel le a saltaanpi pawlih thuhla. Himi pawl hin Pathian an zum, a thu an ngai ruangah ral an neh. Himi thuhla pawl cu Babilon le Persia uk caan sungah a si. (2) Daniel ih langnak a sangsang in a hmuhmi tla cu hminsinnak lawnglawng in a si ih Babilon siangpahrang ihsin thokin uknak tampi an ṭhansonak le an tlaksiatnak thu kha a si. Pathian miphun pawl in an neh ding ih, Pathian thei lomi hremtu uktu pa kha a siatral ding ti thu a sim cia.\nDaniel le a rualpi (1.1-6.28)\nDaniel ih langnak a hmuhmi (7.1-11.45)\n(a) Ramsa hrang pali (7.1-28)\n(b) Mecang le tuucang (8.1-9.27)\n(c) Vancung ihsin palai (10.1-11.45)\nCaan netnak (12.1-13)\nDaniel Le A Rualpi Pawlih Thu (1.1–6.28)\nNebuchadnezzar Inn Ih Um Tlangval Pawl\n1Jehoiakim in Judah siangpahrang a ṭuan kum thumnak ah Babilon siangpahrang Nebuchadnezzar in Jerusalem khawpi cu a do ih a kulh ṭheh. 2 Bawipa in siangpahrang Jehoiakim cu a kaihter ih Biakinn thilri le hlawnthil hrekkhat pawl a lakter. A kaihmi pawl cu Babilon ah a fehpi ih Biakinn thilri a lakmi pawl cu a khawzing pawlih biakinn thilri retnak khaan ah a ret.\n3Siangpahrang Nebuchadnezzar in a kuthnuai ih bawi tum bik pakhat Ashpenaz kha ralkaihmi le thawngthlakmi Israel mi pawl sungin siangpahrang hrin le bawi phun, mino deuh pawl hriil dingah thu a pek. 4Mi piangzet, mifim, ziangkim ah zirnak a nei ciami, fimvarmi le kutke himmi an si pei ih siangpahrang inn ah hnaṭuan theitu an si pei, tiah a ti. Babilon ṭong an siar thiam le an ngan thiamnak dingah Ashpenaz cu anmah zirhtu a si pei. 5Nitinte an ei an inmi cu siangpahrang inn ih ei le inmi rawl le zu a si ve pei. Cutiih kum thum zirnak an neih hnuah siangpahrang hmaiah an suak pei, tiah thu a pek. 6Cutiih hriilmi lakah cun Daniel, Hananiah, Mishael le Azariah an tel ve. An pali in Judah hrin ihsin an si. 7An bawi upabik cun annih cu hmin thar a sak hai ih an hminthar cu Belteshazzar, Shadrak, Meshak le Abednego ti an si.\n8Daniel cun siangpahrang inn ih rawl ei tahrat in le zu in tahrat in raithiang lomi si lo ding ah a thinlung a ṭhencat aw; curuangah Ashpenaz cu amah bawm dingin zaangfah a dil. 9Ashpenaz khal cu Pathian in Daniel parah zaangfahnak thinlung a neihter; 10sikhalsehla Aspenaz in siangpahrang a ṭih ruangah Daniel hnenah cun, “Nan ei ding le nan in dingmi hi siangpahrang amah rori ih relcat ciami a si. Curuangah tlangval dang vekin nan cakvak lo a si pang ahcun keimah lehlam in that men ding,” a ti.\n11Cutikah Daniel cu amah le a rualpi pathum zohtu dingah Ashpenaz in mikiltu ah a retmi pa hnenah a feh ih, 12“Ni hra sung in hniksak aw. Ei dingah hanghnah hangrah le in dingah tidai in pe hnik aw. 13Cule tlangval dang siangpahrang inn ih ti le rawl a ei a intu pawl thawn in ṭhim hnik awla cuih par ihsin thu cu ṭhencat sal leh aw,” tiah a ti.\n14Anmah kiltupa cu nihra sung hniksak dingah a lung a kim. 15Nihra cu a hung kim ih an zoh tikah siangpahrang inn ih ti le rawl a eitu pawl hnakin harhdam sawn le cak sawn in an lang. 16Curuangah cuih ni thokin anmah kiltupa cun siangpahrang ih pekmi rawl si loin hanghnah hangrah cu a eiter lanta.\n17Pathian in hi tlangval pali cu fimnak, calai lam thiamnak le theihthiamnak a pek. Cuih tlunah Pathian in Daniel cu mang leh theinak le langnak pawl simfiang theinak a pek.\n18Siangpahrang in tikcu a khiahmi kum thum a kim tikah Ashpenaz in tlangval pawl cu Nebuchadnezzar hnenah a fehpi. 19Siangpahrang thawn thu an ruah aw ih midang hmuahhmuah hnakin Daniel, Hananiah, Mishael le Azariah pawl in a lung an tong bik. Curuangah siangpahrang inn ih hnaṭuantu ah an cang. 20Siangpahrang in ziangvek thu a suh ih, ziangvek thuharsa a suahter hmanah hi tlangval pali cun a ram ukmi sungih kut ṭ ial zohthiam le mitkher thiam pawl hnakin a lethra in an thei thei deuh. 21Persia siangpahrang Sairas in Babilon a neh tiang Daniel cu siangpahrang hnaṭuantu ah a um lanta.


1-1 In Ajax Le Juventus An Duhtawk Aw – Times Of Chinland\n1-1 In Ajax Le Juventus An Duhtawk Aw\nApril 11, 2019 Times Of Chinland Sport 0\nChampions league quarter final puai hmaisa sawn hrang Netherland club Ajax in Juventus an rak mikhual ih goal 1 veve thun aw in an duhtawk aw.\nAjax XI (4-2-3-1) :Onana, Veltman ,De Ligt ,Blind ,Tagliofico ,Beek ,De Jong ,Ziyech ,Schone ,Neres ,Tadic.\nJuventus XI (4-3-3 ) : Szczesny ,Sandro ,Bonucci ,Rugani ,Cancelo ,Matuidi, Pjanic ,Bentancur, Ronaldo ,Mandzukic ,Bernardeschi. Thelhbawh : Perin ,Dybala ,Costa ,Khedira ,Kean,Sciglio.\nFT: Ajax 1-1 Juventus\nNerez 46, C.Ronaldo 45′\nPuai an thok cu Inntek Ajax in an nawr hmaisa sawn ih rang zetin an cangvai.minute 18nak ah nawrsawntu Inntek hrang Ziyech in khawlsut thazet a nei nan,Juventus kawlkil in a rak khamsak.Juventus in an nawr caan khalah tihnung an nei thei hrih lo ih Ajax sawn an lek thazet hrih.Ajax in an nawr hrih bangin minute 25nak ah laitlan De Beek in nai zetin khawl a thelh.Juventus in an nawr ve thlangih corner an sitmi cu C.Ronaldo in bauhthan thawn a rak sit nan,kawl a thelh hnu ah Bentancur khal in khawl a thelh ve.Duhtawk aw zetin an nawr aw thlangih Ajax hrang Ziyech in remcang thazet a hlah ih Juventus hrang Bernerdesch in khawl a thelh ve.Mikhual sawn in an nawr peh bangin minute 45nak ah Cancelo Bawhlung tuahmi cu C.Ronaldo in Juventus hrang a sawh goal ih colh an hmang.\nCaan hrek neta sawn an thok cu mikhual Juventus ralrin man hlanah inntek hrang Nerez in Bawhlung a tlanpi zurzo ih a sit goal.Inntek in an nawr peh bangin Nerez in a sit goal nan,off side ruangah hnon a si.Mikhual in an nawr ve cu penalty an beisei nan,VAR kiltu pawl suh an si hnu ah referee in fawl a la lo.Inntek in nasa zetin an nawr ih khawl an sut puppo rero nan,an sit goal thei lo.Inntek in nasa zetih an nawr hnu ah mikhual in an nawr thutthi ve cu Costa in Bawhlung a tlanpi zurzo ih khawl a sut cu khawlban a ngah.Mikhual an tihnung um thei nawn lo ih Inntek khal in nawr zet cingin an sit goal bet thei lo tikah 1-1 thawn caan a cem.\nApril ni 17 ah avei 2nak hrang an do aw sal dingih an result komkhawm ding a si.Cuti ih goal nei tam lole away goal nei tam sawntu cu semi final an lut ding.Tui dinhmun ah mai innpi ih lek ding Juventus rin a sisawn nan,Ajax hrang beisei tumpi a umlai ve a si.\nBarcelona In Khualkhua Ah Man United An Neh\nC.Ronaldo Timi Cu A Si – Allegri


Pasal Hrangih Thusim - Chinland Today Media\nJune 27, 2009 7:22 am·0 comments\nKa fapa, na nu le na pa ih simmi thu kha ttha te’n ngai aw. – Thufim 1:8\n– Job 8-10\n– Tirhthlah 8:26-48\nTthit um hlan ih bachelor party an tuah ttheu tikah zuri le nunnuam ih au-kionak in a sibik ttheu. Hih party ih ruahnak cu nupi tthitu ding pa a rei hlan ah innsang ah daite’n umhar in a um cing ding ti a si.\nKan dung naite ah ka tupi pakhat in nupi a tthi. A dinpitu ding pa a rualpa in ka tupa Joel ih hrangah bachelor party a tuah sak. Asinan midang pawl ih tuah daan kel vek si loin danglam deuh in thianghlim te’n a tuah sak. Mopa ih hmailam nunnak thar hrangah a tthahnem dingmi ruahnak tthattha run keng cio dingin a sawm mi pawl hnenah a dil hngai.\nCuih thaithawh ei khawmnak ih ka va thlen tikah lungawinak mit-hmai thawn pa pawl, pu pawl, unau pawl le rualpi pawl thathozet in thu an rel rero. Mopa ih pa le monu ih pa kha an Khristian innsang ih an rak tontehmi thuhla pawl an simter. An thusimmi cu an bulpak nun, thutak ih tonmi le Bible thawn pehpar awmi tla an si.\nThufim ngantu in, “Ka fapa, na nu le na pa ih thusimmi kha ttha te’n ngai aw. An zirhmi ..na lu hrangah lupawng mawizet a si ding” (Thu.1:8-9) a ti.\nNupa thar tampi in an tthit awknak cu anmah hlan ih a rak umkhat zotu pawl ih hmuhtonmi fimnak theih duhnak thinlung thawn hram an thawh asile ziangtluk in so Pathian cu sunloih upat a co ding?\nDuhdawttu, mifim le tangdor nun neitu pawl hnen ihsin,\nRuahnak pekmi a ngaitu hna in pe aw, Bawipa;\nCuti cun sawm-ngiarnak kan ton tikah,\nKan riilbah nawn lo ding.\nMidang hmuhtonmi par ihsin fimnak ngahtu cu mifim taktak a si.\nA Theicia Zo\nThinlung Mitthlam In Suai


NU PHAHLAI IN CEKTHAT IH RUAK MEI IN UR – Times Of Chinland\nShan ramkulh Maisat Peng Nabawkhai khua ih um U Cia I ih Lo thlam ah 2018 February ni 12 zanlam nazi 4 hrawngah U Cia I ih nupi Daw Na Thaw kum(56)cu a fapa Ya Phu kum 22 cun phahlai thawn a thawithat ih a ruak khal hmuh nawn lo dingih a siatralter theh thu Ramsung lam zung cun thannak an nei.\nThil umdan cu Maisat peng Nabawkhai khua mi U Cia I ih Lo thlam ah U Cia I ih nupi Daw Na Thaw kum(56) le a fapa Ya Phu kum(22) cu rawlsuan fialawk thuhla ah an to aw ih a fapa Ya Phu cun phahlai thawn a nu cu a thawithat.A fapa Ya Phu cun a Nui ruak cu hloral dingin meisa thawn a ur ti si.Ya Phu nu Daw Na Thaw cu a dunglam tukpuk a kekkuai ih a vorhlam zak hnuai,A kiu le a ke pawl ah cehnak hriamhma hmuh a si.\nYa Phu cun amah hringtu a nu cu a thah men hman tawk loin meisa thawn a taksa cu a urbet.February ni 13 ah Ya Phu cu Mai Khuk Police pawl cun an kai ih tuah thuhla suhhliah rero lai a si thu theih a si.\nZANGFAHZA FALA CANGSUAL(Video)


Naypyidaw-ih Leihnuai Rel zatha lamzin tuah dingin Sr. Gen. Min Aung Hlaing-in Thu pe – Thechinlandtoday\nNaypyidaw-ih Leihnuai Rel zatha lamzin tuah dingin Sr. Gen. Min Aung Hlaing-in Thu pe\nadmin August 19, 2021 Leave a Comment on Naypyidaw-ih Leihnuai Rel zatha lamzin tuah dingin Sr. Gen. Min Aung Hlaing-in Thu pe\nNaypyidaw council area sungah meikhu suak lo ci industry cangkang tak din ih, smart leh model city pakhat si dingin khawpi hel kual dingin rel zatha (city train) leh lei hnuai zatha lamzin tuah a pawimawh thu Sr. Gen. Min Aung Hlai cun mini August ni 17-ah Naypyidaw development council meeting neihnakah a sim thu New Light of Myanmar thuthang cun a tarlang.\nMing Aung Hlai cun electric rinsan ih tuah mi motor leh rel (zatha) cu ngaihpawimawh hmasa ih nei ding leh Naypyidaw-ih tuah si phawt sela, cu mi hnuah ram pumpi ih hman theih ding khal tuah sunzawm ding a tul thu a sim.\nAsinan, ziangtik canih hna tan ding leh the ding ha a si tih cu tarlan a si lo ih, Naypyidaw-ah mipi tan 2000000 khawsak thei dingin ruahman a si vekin, Green City၊ Clean City leh Smart City si thei nak dingin kil tin ih sin hmalak a tul thu a sim cih.\nCovid do nak Cambodia-in Dollar Ting 2 Myanmar ram pek tiam. →\n← MIZORAM COZAHIN REMSIAMI OFFICER HNA AN PE


Biakinn Ah Pathian Ih Umpinak - Chinland Today Media\nNovember 6, 2010 11:56 pm·0 comments\nCuticun Bawipa ih duhnak vekin nan nung thei dingih Amai’ lungtong zawng khan nan tuah ringring thei ding. Cule nan nunnak in rah ttha a phunphun a rah dingih Pathian nan theihnak ahcun nan tthang vingvo ding. – Kolose 1:10\n– Jeremiah 40-42\n– Hebru 4\nBiakinn ih catlang tarmi siar ka duhzet. Ka siarmi pakhat cu, “Ra uh la Bawipa ih umpinak hi ra tep hnik uh,” ti a si. Hih catlang in ka lung i laakzet, ziangahtile tuah dingmi thutiamkam thupizet a si vekin kaihhnget ringring dingah a harzetmi tla a si. Ziangahtile kan raalring lo asile kan kawhhran hi Pathian ih umpinak langter hnakin kanmah langter awknak a si sawn tthei.\nPathian ih umpinak langter dingah kawhhran in ziang a tuah ding? Kawhhran mipi in a nun an cawn ding a ttul. Mikhual zoh tthatnak, zovek minung khal duhdawtnak thawn cohlannak, lungtho teih midang hrang riantu sinak, pakhat le pakhat atak ih duhdawt awktonnak, thleidannak neih lo, pakhat le pakhat famkim lonak parah ngaithiam awktonnak, tivek in nun hramthok ding kan si. Paul in, “Pathian nan theihnak ah nan tthang vivo ding,” (Kolose 1:10) a ti. A sim duhmi cu thinlung neemnak, tangdornak, thinsaunak, duhdawtnak thawn khat le khat zawi awk theinak, thlarau ih pekmi pumkhat sinak kha daihnak thawn hmunter ding (Efesa 4:2-3) a si.\nKhuitawk ih kan um a si khalah, ahleice in Biakinn ih kan um tikah kan sungih a nungmi Pathian kha midang pawl in an nunnak ih an tonteh thei venak dingah thlarau nun cakzet in nung uhsi! – Joe Stowel\nLeitlun mi cun Pathian kha a thlithlam lawng an hmu,\nKhrih Jesuh dungthluntu ka si a ti awtu pawl cu\nNuncan ziaza felzet in an nung. – Sper\nKhrih thawn a feh tlangtu cun an kiang um mi hnenah\nPathian ih umpinak an thlenter.


Vaar Tiva ah Nauhak Pahnih Tla That Lala, tuisun lawngah an ruak hmu ngah | The Chin TImes\nMizansun ah Falam khawpi kiangih Vaar tivapi ah ah Falam peng Tualzeh khawmi nauhak pahnih, kum 13 le 14 mi cu tipi ah an tla tiah theih a si. Mizansun tiang ah hi nauhak pahnih ih ruak hi an hmu ngah thei loih tuisun May 22, 2019 lawngah nauhak pahnih ih ruak hi an hmu ngah thei tiah theih a si.\nVaar tipi ih tla thattu nauhak pahnih hi Pa Van Din Aung ih fapa Salai Lal Rin San (kum 13) le Pa Thawng El ih fapa Salai Van Nei Piang (kum 14) an si. Tipi ih an tlak dan cu, a tla thattu pahnih le San Te, kum 16, le a Pa Van Run Piang pawl cu Vaar tivapi ah Nga kai dingin an feh. An tlun lam ah Pu Van Run Piang cun nauhak pawl cu tileuh hmuh (piah) dingin a ti ih, cutin Ti a leuh lai ah nauhak pathum khal ti an rak leuh ve ih cutin hivekin vanduainak a ra cangmi a si.\nPu Van Run Piang hin nauhak pawl ti ah an tla ti a theih veten ava run ko nan, San Te lawng a va runsuak ngah ih a dang nauhak pahnih cu runsuak ngah thei loin Tipi ah an pil hlo ih hmuh theih an si nawnlo. Cutin Pu Van Run Piang cun nauhak pathum lakih a run ngahmi cu khawsung ah tlanpi cih in khawsung mipi pawl thuhla a sim hnu ah, K. Haimual, khawsen in a sim ih cutin khawsung upa minung 60 lenglo in Faar thing vang phah in khawthim tiang an hawl nan, mizan tiangah an hmu thei lo. K. Haimual khaw lal cun tui’ nauhak pawl an tlaknak hmun Tipi hi Tivirh a umnak hmun a si, tiah a sim.\nCutin mizan, zan simpi tiang an hawl nan an hmuh thei nawnlo hnu ah, tuizing ah hawl sunzawm a si ih, tuizing nazi 6AM le 8AM karlak ah nauhak pahnih ih ruak hi an hmu ngah theisal a si. Salai Van Nei Piang (kum 14) cu tuizing, zinglam nazi 6 hrawngah Tipi ih an tlaknak tawne ah an hmu ngah ih, Salai Lal Rin San (kum 13) cu an tlaknak kiangte ah amahte tipar ah a hung phuan aw ih cutin an hmu ngah tiah an sim.\nFalam khawpi kiangih Vaar tivapi ah hin tubaite (May 1, 2019) khalah Falam nauhak mi pathum an rak tla that dah zo.\nTuiṭum ah hivekin ninghan riahsiat vanduai a tongtu sungkua pawl kan tuarpi in kan riahsiatpi zet a si. Mai’ fa duat te rori mai’ ṭaang pom loih mual an liam cu Nulepai’ hrangah ziangtluk tuar a naa ding. Tantami Nulepa sungkhat nunau zate hnen ah Pathian hnemnak thleng hram seh. Ref: Extract from Zalen.\nPrevious articleMiphun Thleidannak Um Lo Ding In Muslim Raltlan Pawlin UN An Dil\nNext articleThithlum, Zunthlum Nat Nei Hrang Ralrin Ding Pawl


Taliban Pawl An Huk Dumdo, An Ramsung Ih Um Christian Pawlin “Thlacamnak Ah In Rak Mang Ringring Uh” An Ti – Meifar\nKum 20 hnuah Taliban pawl cu Afghanistan ramsung ah an huk dumdo ih leitlun cu a thiar culco. US le Nato ralkap pawlin kum 20 sung an rak umchilh zo, sanhnih sungah Afghanistan ramsung ah US ralkap 2,300 zat an thi ih 20,000 lenglo in hliam nazet an tuar (Sankhat cu kum 10 in an siar).\nPresidents Obama le Donald Trump lal lai ihsin Afghanistan ramsung ih umhmun khuar an ralkap pawl cu ko tlung dingin an rak relcia zo. April 2021 ah President Biden in “Afghanistan ramsung ih um US ralkap pawl cu a kosal ih September 11, 2021 ah an zaten innlam tlung thluh dingin thu a suah.\nTaliban pawlin hnaihnoktu an nei nawn lo ding ruangah an lungawi zet ih Afghanistan cozah cu do ciamco ṭul loin an la thei. Taliban hi daan le dun hngetkhot zet an nei ih an daan le dun thlun lo pawl cu an that hluahhlo.\nAn rak lal lai ih an daan le dun tuahmi pawl cu ‘an ramsung ah TV um lo ding, music le cinema khal an siang lo. Cun, nunau nauhak kum 10 hnuailam cu tlawngkai an siang lo, nunau pawl an vaksuak ding asilen an korsaupi Burqa an hruh tengteng dingih an sungkhat mipa in a thlun ding tipawl a si. Sinak bangaw tivek le nunau hlothlau cu an ti cimit hluahhlo.\nAn ralkap pawl ih nupi dingah tleirawl tete cu an kai ṭheu ih an sakhua ah an lutter. Tuiṭum ah Taliban pawl an lalsal ruangah an ramsung ih um Christian pawl cu thlaphang in an um, Taliban pawl an lal hlan khalah Christian pawl cu hmuhsuam, hremnak a phunphun an rak tuar rero zo ih Taliban pawl an lal cun an tuar nasa sinsin ding.\nPaul Robinson in “Nan thlacamnak ah Afghanistan ramsung ih um Christian pawl in rak mang ringring uh. Thimkhuazing a tlung nan kan rawngbawlnak cu hnangamnak, nunnak le beiseinak a si” a ti.\nDr. Jim Denison khalin “Afghanistan mipi pawl an him theinak dingah thlacam uh. Taliban pawl hrang khalah thlacam uh, an visions & an mang lam in siseh, thilmak pakhat khat ihsin Jesuh an zum theinak dingah thlacam uh” a ti.\nA Cau Tuk Ruangah A Sing Duak, An Rak Zuk Thup Ruangah Milar Ah A Cang, Tu’ah Nang Khalin A Zuk Na Hmuh Phah


Ralkap In An Kaih Lawk Mi Nauhak Kum 5 Mi Cu Ramlak Ah Training Kai Pawl Hrang Hnakphek A Phawm Rero – Meifar\nRalkap In An Kaih Lawk Mi Nauhak Kum 5 Mi Cu Ramlak Ah Training Kai Pawl Hrang Hnakphek A Phawm Rero\nPyin Oo Lwin District, Mogok khua ih um nauhak kum 5 mi Suh Htat Win cu ralkap pawlin a pai aiah an rak kai lawk. Hringtu a pa U Soe Htay cu tuiṭum dothlennak ih a tel ruangah ralkap pawlin kai dingin an inn ah an va feh ih arak um lo ruangah a nupi le a fanu 2 an kai.\nA fanu kum 5 mi Suh Htat Win cu an suahsal, a nupi le a fanu upatu cu kum 3 sung thawngtla dingin an thu an ṭhencat ih Mandalay, Oh Bo Prison ah an khum.\nNauhak Suh Htat Win in thawnginn sung a hardan pawl cu lenglam mipi hnenah a sim thei, rawlei ding khopkhamten an pe lo ih ekinn sung tidai in tak a kolh ṭheu thu pawl a sim. Tu’ahcun hringtu a pa in a hnenah a hruai zo ih ramlak ah an um.\nA pa le mipi ralkap pawl ih ei ding hnakphek a phawm rero lai zuk cu a pa in a tarlang ih online mipi pawlin an lawm zet. U Soe Htay in a nupi le a fanu upatu cu thawnginn sungih an um lai ruangah tuiṭum dothlennak ah thih ngam in raldo a man thu a rel. Myanmar san thuanthu ah U Soe Htay tei innsang cangvaihnak cu a dai nawn lo ding.\n“Ziangah Na Nupi Neihnak Ah In Sawm Ve Lo” Tin A Rualpa A Vel\nThantlang Bomb Puak Ih Hliamtuar Tleirawl A Thi


Buainak Tampi Sung Ihsin " Chin Phunpi Ni " RungSuak Dan -\nBuainak Tampi Sung Ihsin ” Chin Phunpi Ni ” RungSuak Dan\nMai Sofia August 17, 2019 0\nHakha vuanthawk bawipa in Chinram ukawknak thu rel dingah 17-02-1948 ah Falam nan thleng thluh ding, tiah Hakha peng miuk le khawlal zate’n ca in pek. Hi caan takih Leitak Miuk Lal (ramuk bawi) ka ṭuan lai tak a si. Keimah mimal hrimhrim hi a telmi ka siih, thil umtudan ka theih thluh deuh thaw ve ruangah, vun ngan ve ka duhnak a si.\nHi lai ahhin Chinram ah peng panga lawng a um. Tidim, Falam, Hakha,Peletwa le Kanpelet an si. 1949 ah Hakha peng a kau tukih Matupi peng thar an pek. 1960 ah Mindat kha peng thar ah an tuah. Tonzang le Thantlang hi 1965 ah peng thar an ngah ti a si ko nan an fehter taktak cu March 2, 2966 ah a si.\nCu ticun, Hakha vuanthawk zung in ca ka hmuh vekin Hakha peng sung ramuk le khawlalpawl cu Feb. 14, 1948 ah Falam kan thleng. Falam khua kan khat ko. Hi meeting lai ih khual thleng zate’n ei-in le an riahnak hmun zohfeltu le khawkhangtu ah an hrilmi cu Pu Thang Sun (SAT) a si, amah hi General Manager an ti. Feb. 18, 1948 cu ramuk lal an thlen hrih lo hleiah khual thlennak inn le eiin lam hrang a thlengzomipawl\ncazin lak a si ih ruangah meeting tuah a si hrih lo.\nFeb. 19, 2948 zinglam suimilam 10 in meeting cu thawh a si. Falam cerhmun (Falam Town Hall) ah kan tuah. Meeting hruaitu pawl cu; 1. Pu Vomtu Mawng (Lai Vuanci hmaisabik, Kanpalet), 2. Ex-Captain Mang Tung Nung (Tidim), 3. Pu Ral Hmung (Hakha) pawl an si. Kan meeting i an aupi bikmi (forum) cu “Mirang (British) kut in Kawlram in zalennak kan hmuh zo vekin Laimi khal in Miuk (Ramuk) le khawlal (khawbawi) kut inkan luat ve thleng ding” ti hi a si.\n“Mirang in anmai’ siangpahrang uknak vek kha Lairam ah an hmang ve ih miuk le khawlal (ramuk le khawbawi) uknak vek cun in thlunter. Miuk le khawlal (ramuk le khawbawi) an thih tikah an fapale in ro an co. An fapale a aami, kukkiak, kekiak an si khalle ro an co ih in uk thotho. Cuhleiah sakhua, siah (rawlrel) in lak. Hi uknak vek hi kan Laimi zalennak le ṭhansonak a dawntu a si. Curuangah hi uknak ṭhalo hi kan ral tumbik a si. Laimi pohpoh in kan do thlang ding. Kanmah duhmi te hril in khawlal (khawbawi) ṭuanter ding. Kum 4 ah veikhat hrilnak kan tuah ding,” tihi an aupi bikmi cu a rak si. Curuangah meeting cu miukle khawlal (ramuk le khawbawi) uknak dan le zin donak meeting a si kan ti mai ding. Hi thu hi pakhatnak ah Ex Captain Mang Tung Nung nih asim. Cun Pu Ral Hmung in a sim ve.\nA thaizing kan meeting peh ding a si. Miuk le Khawlal (Ramuk le Khawbawi) a thluntupawl an milesa, anmah duhtupawl in miuk le khawlal(Ramuk le Khawbawi) uknak a ṭha ko tiih me (vote) an thlak ding an phang. Curuangah Falam vuanthawk zungin ca an suah ih Falam in peng 8 a hlatnak khaw zate “kum 18 tlun nan ra thluh ding”, tiah a thuai le’i khawpawl hnenah ca an kuat thluh. Cupawl cu; Laizo, Thlanrawn, Zamual, Congṭhe, Zathlir, Lungpi, Mangkheng, Sunthla, Relsing, le Tlaisun pawl hi an si.\nАthaizing Feb. 20, 1948 ni zinglam suimilam 10 in meeting thawh a rak si sal. An kawh tharmi minopawl cu “miuk le khawlal (ramuk le khawbawi) uknak kan duh nawn lo timi ah nan kut nan thlir thluh pei,”tiah an zirh ih an fawrh hmaisa hai. (Falam khawsung ah, translator)”Miuk le khawlal (Ramuk le khawbawi) uknak kan duh nawnlo,” tiah an auter fawn. Cuih hnu ah kut thlirnak an tuah. Hakha le Falam in miuk khawlal uknak vek a ṭha ko tiin mi tlawmte in kut anthlir ve.\nMeeting ih thubawhcahmi an tuahmipawl cu:\n1. Nan khua cio nan thlen lehvete’n khawsen meeting nan tuah peiihFalam ih kan relmi le thubawhcahmi hi khawsen mipi hnenah nan sim thluh pei.\n2. Miuk dan le zin a um nawn lo.\n3. Khawlal hi mi zapi duhmi 2 lakah me tam deuh a ngahmi pakhat kha a si peiih, vuanthawk zungah a hmin nan pe pei.\n4. Miuk le khawlal (Ramuk le khawbawi) in an lo khawnmi siah khal tuisun ihsi thawkin nan pe nawn lo pei.\nHi a tlun lam thubawhcahmi vekin Hakha pengah khawlal (khawbawi) an hril thluh. Hi meeting sungah eiin hrangah ziangzat a cem ti kan thei lo. Nikhat ah vawk pahnih le sia pakhat an that ringring. Cawhnawi le cini khal khawpkham te’n in dar thluh. Kan tlunlam lamcaw khal in ken thluh. Tampi an cem ding. Zo in a cemmi paisa hi a tuang thluh ti kan thei lo nan, Lai Vuanci Pu Vomtu Mawng a si ko ding tiah zumnak kan nei thluh.\nHi caan ih a telmi miuk le khawlal (ramuk le khawbawi) hi kum upa lawngte an si ih ruangah tuisun ahcun a damlaimi ka thei tuk lo. Hakha peng ah keimah lawng hi a dam laimi ka si hmang. Hihi Chin Phunpi Ni athawhkehdan cu a si ko.\nCun, a hmin thuah rel ka duh. Lai Phunpi Ni kan timi hi kanmah Hakha, Falam, Thantlang hrang lawng ruah ahcun a dik vek nan, Chinmi zate hrangah cun a fuh deuh lo, tiah ka ruat. Ziangahtile Chinram ah peng 9 kan um zo ih Tidim le Tonzang in Zo an tiaw. Kanpelet le Mindat in Cho an tiaw. Paletwa in Khami an tiaw. Matu in Matu an tiaw. Cun Kawl khalin “Chin” tiah in koih Mirang khalin “Chin” ti’n in ko ve. Hlanlai khalah Chin Ziza Vuanci zung in Yangon ah Lai Phunpi Ni an tuah ringring ih ‘Lai Phunpi Ni’ an ti dah lo. “Chin National Day” an ti\nringring kha kan thei cio. Peng thum in Lai tiah kan tiaw ih peng ruk in a dangdang cio in an tiaw. Curuangah, peng pathum lawng si loin Chinmi zate a huap thluh theimi “Chin Phunpi Ni” tisawn hi hmang deuh sehla a ṭha deuh pei maw, ti’n ka ruat ṭheu.\nHsn: Hi cahran hi Hakha ṭawng ih suahmi The Chin Journal, Article section, Feb. 20, 2011 (Sunday) ih suahmi cahmai 18nk ih ta a mawi theinak ding bikin Chin tlang ṭawng in run lehmi a si.\nBY: PU SANG VUNG, THANTLANG\nTranslated by: Salai ZC Laltinhrem, Falam\nPrevious Post: Chinram Ih Bik Pawl…\nNext Post: Lashu Peng Kungbawng Khuaah Bum A Tlak Ih Rinlopi In Pathum An Thi


Tlawng kai ni ziat ah na suak ta kha...? - Chinland Today Media\nTlawng kai ni ziat ah na suak ta kha…?\nMarch 11, 2009 3:51 pm·0 comments\nKan ti theu bang in thutak fun tuk hlir ih um khal thil tha a si theh cuang lo ih CT nitin siartu pawl hrangah suahni thuken kan ngan sal. A hleice in tuitum cu fala le tlangval hrangah tampi thinlung danglamnak a um ding kan zum.\nTlawngkai nikhat ih suak pawl\nKan Lai danih kan siar in zarhkhat ih a ni hmaisabik a si vek in, ziangtinkim an tuahnak ah a hmaisabik si an duh, a thatnak a um rualrual in khat lam zawngah, ‘A hmaisabik an si lo nak hmunah hmanawk ngaingai an paih tuk lo’. Falat tlangval lam khalah, “Falat tlangval laiih nuthlawi pathlawi neih cu’ tiih nunpi tu an si tlang pi.\nTlawngkai nihnih ih suak pawl\nVanthatnak co ngah thei zettu an si tlang pi. Mi parih an ruahnak a that vek in, mi khalin ruat dingah an neihaw ih, cucu an tuah sual mi tlangpi a si theu. Falat tlangval lamah mi dai zet pawl an si theu nan, zum lo zet ih nupi pasal nei thuthi an si theu.\nTlawngkai nithum ih suak pawl\nMizia ah mi an pawl lo maw si ding? tiih ruah ding ko an si theu nan, vun kawm ngaingai len thurel thei zet le thil thei thei zet an rak si theu. Hnat.uan hruthro lam hnakin a dam zawngih sum lakluh an thiam ih, sum khawl lam khal an thiam thei zet. Falat tlangval lam ahcun mi lak tlangleng ban an si tlangpi.\nTlawngkai nili ih suak pawl\nMi lak tlang vohvo thei an si tlangpi ih, zirnak lam hnakin tuahtuan theinak lam uar tu an si theu. An tongkam a zaangih, veikhat biak men ah, rintlakzet an si a lang theu. Hnasang an kai theu vekin, porhawk an hmang zet. Fala tlangval lamah, duh lo vek ih um siin, a thupten lerh zet an si duh.\nTlawngkai ni nga ih suak pawl\nBeidawnnak an tawng tam ih, hmansehla anmah an beidawng har zet. Mi lakah thurel thiam lo an tam sawn nan, tuahtuannak lamah mipi rinsan an hlawh duh zet. Falat tlangval lam khalah an hmui ngil ih, ‘a phu lo a’ ti ding ko an tawng ngah theu.\nZarhte ni ruk ih suak pawl\nZarh ne lam hi suak an si vek in, puai ni khua ah fatu lam tuanvo co ngah tu an si thei zet. Nunze ah lamah zoht.him tlak ciamco an si tuk lemlo nan, an mah le mah cu an rinsan aw zet. Phanvar per an thiam ve duh zet fawn. Falat tlangvalnak lam an thupit tuk lemlo.\nZarhpi ni ih suak pawl\nTong ding an tlasam lemlo, evangelist hrang ih tha zet ding khi an bang theu. An lung a ruh ih, sumpai hman lawngte an thiam lemlo. Sum lak luhlam an cak vek in, a hman lam khal an cak duh zet. Falat tlangval lam ah an tawn ngah ahcun an rinum duh zet nan, tawngtu an mal zet theu.\nA parih nganmi pawl khi mipi tlangpi sim duhnak a si, bulpak thawn ziang hman pehtlaihawknak a nei lo\nKa Ngai ka semnak khua!\nZiang tik ah na suak?\nFalam Khawpi Karhnak Dingah Laizo Khua An Tel Duhlo; Thuhla Zirin Daan Celek Ding Zum Um\nKawlrawn Ah Ka Tlawng - Hniangsinpa


I Seherh Duh Hlah (IV) - Chinland Today Media\nAugust 31, 2012 6:56 am·1 comment\nFuurpi ruahtam laifang a si vekin Meiro pit cetcet thawi tuam aw thluhmi Falam khua cu hlavang ihsin hmuh a theihlo. Suisui le Parte nu cu khawsung an lut ngah thlang. Hmunbur minung lawng hmuh a theih. Tipuan sin ih kotka ih ra Suisui a hmuh veten Piangte cu a aw neih hmuahhmuah suahin, “Nunu!!!!! Nunu!!!!!” tiin a vong au. A nu cu thinphang tuk mithmai thawn, “Ziangtin na ti saw?!” ti phahin sangka a va suak. “Uu Suisui!!” Piangte cu a va tlanih a Uu cu a va pom. A nu khal a va tlan ve ih Suisui ih thil phurhmi cu a va cawisak lohli. Thlathum sung hmu awlo cu an rak ngai aw tuk man. Suisui ih tikholhnak dingah tisa an awm hlurhlo. Cokaa ah thunuam relin caan an hmang. Zaan a kim cun “Thaizing cun…” ti ruahnak thawn thin phu dutdo phahin Suisui cu ihnak lam a pan.\n“Suisui Nu!! Suisui Nu!!” kotka ihsi au aw a theihin Suisui cu a mit a hon nuai ih khua a rak vang deldel zo. Ni suahnak tlanghram cu mizan ih ruahsur lo bangin a rak vaam hemhem. An inn sungah thawmvang zianghman a theihlo ruangah a nu le nau le pawl zohman an umlo ti thei in a hong tho. “Suisui nu! Nan um lo maw si?” ti ih au-aw cu a thang rero lai. Sangkaa a hon ong ih, “Aw! Pitit nu, kanu a um lo. Biakinn a feh si ding ka zum. Ziang na poi nan?” “Ai….. Suisui Khua ah na um silo maw? Ziangtik na rak tlung?” “Mizaan ah. Kanu cu a rak tlung cing ko ding. Innsung ah rak leng aw” “Ee, na nu cu ka ko men. Tu ka tlun phah lamzin tluanah an rel ka thei ih ka rak lo zoh phah men.” “Pitit nu, ziangmi maw an rel na thei?” “Aw…. Suisui 2D thawn a ong an ti ih” “Ziangtin ee?! Suisui timi cu keimah maw?” “Suisui dang an um maw?” “Ka thei ve lo pi”. Suisui cu a thin a khir dukdi! A hmai khal a sa vetvet thluh. A hmai a dom thuul, a sam tluang thliahthli cu bua ko a cuul thuul. An inn sungah a her kual rero. “Thungai si pei maw? Suisui ti duh kawh hmin nei dang an um pei maw?” ti ruatin a din khal rem lo. A to khal rem lo. An mi leng khaan le Cokaa cu a kahtlang rero. A netnak ah cun amah rori ih vong zoh dingin thuthluknak a tuah. “Van Sui Kim” ti hmin a von hmu. A khung number a von zoh. Amah a rak si taktak. A pang a hei zoh bet. ‘Thiam hleice’ tinak ah, “Mathematics, Chemistry” tiin a um. A mithmai cu a tle hemhem. Hi hlei lo ih lungawi teh! Tlun inn ziinah a khawruah cu patpar tlun ih zammi bang zaang viarviar in, a van tau in a kut pahnih cu thlacam ding bang a ttang zawnah a bom in ti niahnoten a feh. “Suisui!!!!!” ring takih kawh aw a thei. A khawruah hmuah hlo thluhin a hei zoh. “Cercer!!!!” “Suisui!!!” an pom aw. An aw cun falam khawsung hmuah a khuh thluh ti theihin a thang. “Cercer!” “Suisui!” tiin ko aw phahin an biang le biang te an dom aw sak. An pom aw sal. An lungawinak cu mikip ih theihpi khal an duh. Cercer khal 1D thawn a ong ve. ‘Biology’ thiam hleice in a ong. Suisui tei innsang le Cercer tei innsang cu an bing le bel kho le kheng tiang khalin an lungawinak an theihpi ve.\nZarhhnih a rei hnu ah an tlawng Saya Kyi in Fresher Welcome a tuah ih tlawngta hlun pawl tongaw khawm in an nuam tlang hai. Suisui cu an khua ah hlawhleng ih hnattuan dingin feh tim a tuah sal. Tui a feh ding cu a hlan hnakin a phur a zaang cuang. A hmaisabik ah Pahngak hmuh ding a thinlung cih. Zarhhnih te a tonglo mi hi reituk tonglo ah a ruat aw zo. A phunhra on thu theihter hmaisabik a duhmi khal Pahngak a rak si. “Kanu, thaizing in khua ka tlung cih ding” a von ti cun a nu cu a mithmai a nuam tuk lemlo. Suisui umdaan a zohhin a mang khal a bang tuk. Hmaisa feh dingih an ti lai ah a paihlo daan le a tuih a phuur daan hi cu mangbang lo awk khal a ttha lo. “Na ra tengteng ding. Khua na tlung thei hrihlo!” ti phahin Cercer cun Suisui ih kut ah ‘Card’ pakhat a von pek. Suisui cun Card a zoh ih “Mopuai Sawmnak” ti a von hmu. A von zoh hliah ih, “Salai Cung Lian & Mai Dawt Sung ih tthit umnak” ti a rak si. Suisui cu a mit a hong kau puppi! Mangbang tukih awsuah thawn, “Cercer, U Dawt….. U Dawt…” tiin aw hak ttuttto phahin a hon sut. Cercer cu a lu a sut. “Ziangah?! Ziangtin a si thei? Cung Lian cu Malaysia ah si lo maw a um? Ziangtin U Dawt thawn an nei aw thei? Cercer, in sim hnik aw! Hivek ka va thei dahlo ve!” tiin Suisui cun thusuhnak tampi a hon tuah. Cercer cu a dinnak ihsin Carhlet lam ah nuamten a ke a hei kar ih a thawpi veikhat a thawt hnu ah, “Hmm….. Si ee, kei khal a thok ah cun ka duhlo tuk. Asinan ka nu le pa in an fial tukih amah Uu Dawt khalin poi a ti lo tak hnu cu an nei aw si ko,” “Mopa um lo ih mopuai hman tivek ka thei dah kel lo!” “Ai….. Kanmah Falam ah a um hrihlo men na. Halkha lam tla cu thei aw dahlo rori hman a nei aw an tampi zo si” “Va si khalsehla U Dawt cu Mawipi thawn an duh aw silo maw?” “Hey! ‘Mawipi’ ti hmin sal hrimhrim hlah! Kanu le in an duhlo lawlaw khah!” Suisui cu a ca donmi a zoh thuul, Cercer a zoh thuul, awloksong in a um. Mopa um lo ih mopuai tuah ti a rak thei dah hrimhrim lo.\nFalam Lamziin tinkim tonawknak thlangih zuudawr ihsin hawr cuihcoih ra suak a kut ah zuu palang keng phahin lamziin pi hmanih tlemlo khop ih feh ‘Mawipi’ a hmuhin Pahngak cu a mangbang tuk. “Mawipi! Mawipi!” tiin ko phahin a va naih. Mawipi cun peng neinei in a hon zoh ih, “Aww……. Pahngak maw??? Hihihi…… Nang na theilo. Si ee, na nuam aw ko ding. Feh ko aw. Feh ko aw maw…. Shhhhh!!!!” tiin aw dah hluahhlo le a ttong hman fiang hnai lo cun a hon biak. Pahngak cu a mang a bang sinsin. “Pit pit!!!!!!!” Mawtaw pakhat in Mawipi cu a ron ttaih zikte. Pahngak cun Mawipi a va pom lohli ih an pahnih in ziin kapah an riil. Mawipi ih zuu palang kenmi cu a parh kuai thluh. “Aa….shh!!!!!! Hlothlau!!! Na hmel hman sihlah!!! Ka zuu i kuan aw!!” tiin mawtaw dung dawi zik kuiko cun bungbukun in a hong au. Pahngak cu a hong tho ih Mawipi cu a va dir. “I tham hlah! I kai hlah! Zo hman in in duhlo! Duh vekin an um awter! Duhdawttu ngaingai khal ka nei lo! Nang khal ka kiangah um hlah! Ka ning na sin! Phuiii!!!!!” Mawipi cu a ttong fang ngai har fahran in a aw dah tluaitlo cun a ciil a phui fualfo! Pahngak cun thinsauten Mawipi cu a khawr vivo. A tluk ding phangah a kut zaa bawng phahin a dungten a kan phah. Netnak ah Mawipi cu a feh thei nawnlo ih lamziin kapah a it. Pahngak cun a pawk ih inn ah a tlun pi. A hnipuan pawl a thleng sak rero lai ah Mawipi cu a ttong aa rero. “Dawtte, ka lo duhdawt tuk timi cu na thei ko. In duhdawt ve ti khal ka thei. Asinan….. Asinan….. Nangcu ka thinlung sungah ka lo phuum mai ding. I seherh lo ten feh ko aw. Ramdang ihsi paisa na ron kuat caan talah nahrang ttangkai mi ka rak si ko ding. Feh ko aw. Feh……ko….aw” ti phahin a lu thla hngualhngo’n a itthat cih. Pahngak cu a mangbang sinsin. Mawipi ih mit ihsin mitthli a rong luang kiarko a hmu. Ziang a cang ti theilo in a rualpa Mawipi hrang thin naa takih tuarpi phah cun a zoh cuahco. Inn tlun ziin ah cun a thil tonmi ruatin a feh vivo. “Mawipi hi ziang a cang si pei aww???? Hi vekin zuu a in dahlo nan sikhawh. Zuu cu a in phah phah ka thei ko nan hi tlukin a rii dah lo. A ttongmi pawl, a ttongfang pawl, a mitthli tiang a tla. “Dawtte,” “Dawtte” ti hmin a sal fawn” tiin Pahngak cu a ruat kurhko. A thuruah thuuk tuk nakah khui ka thleng ti hman a thei aw lo.\n“Saya Hngak!” Suisui ih aw a theih in a lung a hong fim dukdi. A umnak a von zoh aw ih Suisui tei inn kotka a rak si. Suisui cun, “Ziang thu lawmmam saw na ruah?” tiin a rak sut. Pahngak cu ziangtin ka um ding ti thei loin a lu a kheuh ih, “Aw… Zianghman ruat lo ee,” tiin a hon let lohli mai. “Ziangtik ah maw Falam na rat?” “Tuisun ah. Aw… Meeting kan nei zik ih ka ra tlung duak,” “Aw…. Inn sungah rong leng aw” “Suisui, na thuam awkdaan cu a va danglam ve! Mopuai hmangmi na bang ual” kerte raang suur le kedam sang bun in a sam tomdaan khal le danglam takih thuamaw Suisui cu mit ttheplo ih zoh phahin a hon ti. “Ala! Na va thei ve. Si ee, Cercer ih Uu pasal a nei ii” “Cercer ih Uu ee?! Zo a Uu?” “Uu Dawt panteh. Ziangah na va lau hmel ve!” “Aw….. Lau ciamco lo ee” tiin a let nan a thuruahnak cu mitunai ih Mawipi ih ttong pawl pakhat teten a von ruat. Suisui ih sawmnak vekin innsung cu an lut. Suisui cun suahduur thawn tidai a rak keng ih mileng khaan ih to Pahngak hmai ih ret phahin, “A mak na ti ve lo maw?” tiin a hon ti. Pahngak cu theithiam lo takin a vantau in Suisui cu a zoh. Suisui cu Pahngak kiangah a vong to ih, “Pasal um loih kutsih ti tu ka veikhat theihnak” tiin a von ti. Pahngak cu a mang a bang sinsin. “Pasal um loih kutsih ee? Na sim duhmi cu Cercer ih Uu Dawt maw?” Suisui cu a lu a sut. Thu umdaan pawl hmuahhmuah a sim thluhin Pahngak cu rinlopin a ding hlukhli! “Suisui, na phunhra on ka lo lungawi pi tuk. Thiam hleice in na ong bet. Na tumtahmi thleng suak dingin Bawipa’n lam lo hruai vivo seh. Ka feh ta ding,” tiin a suak cih.\nZinglam khua a vanng riahriah zo. Mawipi cu a mit a hon meng ih a sir a her. A kiangah Pahngak a it a hmuhin a mang a bang tuk. A mit a nuai rero ih Pahngak a si a fiang. “Aa…….” tiin hahham vuangvo’n a ka a hon ang. A lu a naa hluahhlo in a thei aw. Mizaan ih a umdaan a von ruat. Cumi lawngin ziangtin inn a thleng ti a thei fiang. Pahngak khal a hong tthang ve. Mawipi cun, “Sorry maw Pahngak. Ka lo ti buai tuk. In ngaidam aw” tiin ngaidam a dil. Pahngak cu a hni ih, “A nang le kei ah ngaidam tivek dil ttul lo pi. Ttang ttentto aw maw Mawipi. Nahrang Ni eng mawi a suak leh ding hokhaw,” tiin a hnem rero. Mawipi cun Pahngak in a thuhla ziangtin a thei ti a theilo nan a theih zo hnuhnu tiin a sim tlang thluh lawlaw. “Si ko ee, kei cu ka tlinglo. A nomawknak ding a si ahcun ka thlah ko ding. A paisa kuatmi siarsak tu talah ka ttang kai ko ding” tiin zaang khai takin a ttong huahho mai. Mawipi cu Falam Myanmar Economic Bank ih hnattuan a si. Pahngak cun Mawipi ih tuarnak theihpi zetin, “Rual, ka ti zo vekin na tha suahin ttang ttentto ko aw. Nahrang ni eng a suak leh ding” tiin a liang ah kuah phahin a von hnem sal.\nSuisui le Pahngak cu Suisui tei khua lam pan in an feh. Lamziin tluanah zodang umlo’n an pahnih lawng rori an si. Thuzung thuza an rel tlang. Pahngak cun, “Suisui, nang tu phunhra na ong zo sikhawh ziangha kai na tum?” tiin a sut. Suisui khal cun rang takin, “GTI ka kai ding. Ka nauhak tet lai ihsin GTI kai thei ding hi ka saduhthah a si cia. Pathian zarah 2D thawn ka ongih ka kai thei ko ding tiin ka ruat” tiin a hon let lohli. “Umm…. GTI rori maw na duh? A ttha tuk. A ttha lawlaw. Na tumtahmi hlen suak dingin na dung ihsin thlacamnak thawn ka lo ttanpi ringring ding hokhaw” “Aw, ka lungawi tuk maw Saya Hngak”. Pahngak cu Suisui a duhnak a na sinsin. A duhdawtnak thu hi sim a duh tuk nan Suisui in a cohlang theilo cun an hla aw ding a phang fawn. Tlawngkai peh dingih a feh hlan cu hmunkhat ih hna an ttuan tlang ding a duh fawn. ‘Ka Lo Duh’ ti a sim ruangih Khua a um paih nawnlo ding a phang fawnih sim lo mai ttha in a ruat. Cutin an khua cu an va thleng sal. Suisui ih Ni cun lungawi ten a rak hmuak. “Saya pa, zangfahten Suisui hi mirang ttong i zirh sak hram aw tiin ka lo dil. Tlawng a peh tikih harsa tuk lo dingin. Falam ah a um sehla Tuition a kai ko ding. A tu cu hitawk ah hlawhleng in hna a ttuan tikah…..” Suisui ih Ni cun Pahngak hnenah zangfah a dil. Pahngak khal cu a lungkim ve. A hmaisabik ca an zirh awk cu an pahnih in an um a rem lo. Pahngak cu a aw khal a tthia thluh. A thlan hripi a paih. “Ummm!!!!!! A va ol lo ve!” tiin a ruat. Suisui khalin Pahngak ih umdaan le tuarnak theithiam takin, “Tualleng tlawngta zoh in i zoh awla, kei khalin ka phunhra saya zoh in ka lo zoh ding. Nang cu ka saya taktak na sisi” tiin a ti hnu in Pahngak khal a thinlung ruahnak pawl a von thleng ih nauhak te ca zirh bangin a von zirh. “Tuini cu ziangmi lesson kan zir ding?” a von ti ih Suisui cun, “Saya pa Nangmah i zirhmi pohphoh kha ka zir ding simai” a rak ti ve. Thlahnih sung caan an hman tlang hnu in Suisui cu Falam ah a kir sal. Tlawngkainak ding form pawl a tuahih falam ihsin major a hngak.\n“Suisui, nang cu na tumtahmi rori na kai ngah ding ti,” Cercer cun dawr thilri pawl simsial phahin a ti. “Nangteh ziangmi na kai tum Cercer?” “Umm….. Ee! Suisui, tu kha NTS kai dingah paisa thawn lem si nawn loin Mark in an la thlang hokhaw. Ka mark in a tlin ve siih Nurse ka kai ding tiin ka um. Vankau tlang thlivir lakah NTS tlawngah ka kai ding” “Simaw? A va ttha ve ti. Nang cu na kut a neem si ih mi naa khalin an lo hmarngai nasa ding. Kai aw. Tuikum ahcun ngah hrihlo silo maw?” “Aw, tuikum in an thokih tuikum ong mi cu a ngah hrihlo. Hmaikum in ka kai ding,” “Asile NTS na kai hlan kumkhat sung rori ziang na tuah ding?” “Umm…. Mirang ttong le Computer ka zir ding. Nang GTI na kai dingih kei khal Kalay ah Computer ka rak zir ve ding,” “Aw…. Cuti asile cu ka nuam aw tuk thlang. Heee…” Suisui cu a Major a tla taktak thlangih thlahnak tuah dingin an khua a va tlung. Tualleng tlawng zirhtu ah an khua ih phunhra ong pakhat an la ih Pahngak thawn an zirh. Tualleng tlawngta pawl suncaw a suansak ih leknak a phunphun a tuahpi. An khua cu Pastor Andrew Hngak le Suisui ih Ni Tlawng Sayama Kyi ih au-aw lawng tawk loin anmah rori in Vokinn tiang an saksak nak thawngin khawsung Vok thlah zohman an um nawnlo. Suisui cu an khua thlenghawkdaan a hmuhhin a Ni khal a upat sinsin. Saya Hngak hnen khalah lungawi thu a sim.\nThlatang a thok thlangih khawsik caan a si thlang. Zaan thlapa khal eng pempi in van tlunah a vang. Pahngak le Suisui cu Zautlang hngauhsan in ‘Thuro’ nupa bang zaute ah an to thliangthli. “Suisui, tlawng na kai taktak thlang ding ti” “immm…..” “Suisui…” aw tthia phah ih kawhnak aw a si. “Awih…” tiin ti phahin Suisui cu Pahngak lam a va hoi. An mit le mit cu thlapi vangih tletnak hnuai ah tle keuki ten a tong aw dukdi. An thawthawt cu rang dukdo. Suisui cu a mit a tthep fohfo. Pahngak cun Suisui ih mitmu cu mit ttheplo rori in a zoh. “Ziangmi in sim duh Saya Hngak?” “Suisui, Ka duat Boihte….” “Himmm…..” Suisui cu cuih ‘kawh aw’ a theih in a lung a tur dukdo. A taksa khal a rong sa vutvo thei. Tiral thluh zik vekin a thei aw. Ttong ngaihnak khal a theilo. A ciil a dolh khutkhi ih a lu a kun. Pahngak cu Suisui ih theihlo dingten a thawpi a thaw ih thawdang a lak hnu ah, “Ka Lo Duh” tiin dimten a von sim. A aw cu a dim tak nan Suisui ih hna ihsin a sung muril tiang thang takin a fang ruahro. A taksa khal a hnin thluh thei. A lungtur cu a hruan in an hruan aw. Um hnailo a ciil cu tu le tu a dolhnawn rero. Pahngak cu a ttong a peh ih, “Ka thinlung sungih hmun na luahnak hi a rei tuk zo. Ka duat, tlawng na ttheh tiang lo hngak dingin ka timtuah aw cia. Curuangah tu rori ah i duhnak thu sim ve dingin ka lo dil lo. Asinan ka lo duh tuk timi hi thei ringring aw. Ka lo hngak ringring ding hokhaw ka boihte”. Suisui cu a ringh a hon tungih Pahngak ih mitmeng fiangten a hon zoh. Pahngak cun duhnung mithmai pan tak thawn a rak zoh. Zianghman ttong loin Suisui cun a zoh ringring. A thinlung cun sim ve hi a caak tuk. Cutin a zoh rero laiah a taksa cu Pahngak ih ttaanghlum sungah a rak thleng. Pahngak cun duat takin a pom ih Suisui khal cu taalsuah tum lam loin Pahngak ih ttaang sungah cun a bek hlenhli. Pahngak cun, “Boihte, tlawng na kainak khalah felten um ringring aw maw. Tlawng na ttheh tiang rinum takin ka rak lo hngak ding hokhaw. Pakhatte ka lo dil duh. In tuahsak thei pei maw?” Suisui cu a ringh a hon tung salih, “Ziang maw in dil duh?” tiin a hon sut. “Saya Hngak ti siloin ‘Uu’ tiin veikhatte tal in ko aw. Na hnen ihsin ‘Uu’ ti ih kawh aw theih hi ka hngak hlap bikmi a si” Suisui cu a lu a kun sal. Caan tawkfang a rei hnu ah Pahngak cu a dingih, “Poilo Suisui, na tuah theilo mi thil zianghman lo theihlo in ka lo tuahter dahlo ding. Ka thin a rak rang tuk sual si hi. I ngaithiam aw. Khah, thaizing Falam feh ding na si kha. A tlai thlang si. Tlawngkai ih Asawng na um khal le nangmah le nangmah zoh ttha aw aw maw. Cun, himi hi keimah ih ka lo thlun ringring theilo ai-ah nisa caanih nahrang hnemdai si in ruahsur caanih nahrang beunak si hramseh!” ti phahin Caku mawite thawn tuammi thil pakhat a von pe. “Ziangmi si himi cu? “Nisa khal ih na ttulmi le ruahsur khalih na ttulmi thil. Khah ka tlung ding. Take good care ok,” ti phahin a ke a hon kar. Suisui cu a din hmunah caang lo khai lo in a ding ziarziar. Pahngak tual laifang a thlen in Suisui cu rinlopin a her hlukhli ih, “Kan tongaw sal ding maw Uu” a hon ti. Cuih aw a theih in Pahngak cu a ke feh a cawl dukdi! Ka ruah tuknak ah ka theih palh si pang pei maw ti ruatin dunglet a her. A thlang zawn zaute parah dingin hni siamsiam ih a ron zohtu Suisui cu a hon hmu. “Boihte, mituih na ttongmi ciah kha hon ttong sal hnik. Ka theih palh si pang maw?” “Na thei palh lo. Asinan ka sim sal lo ding. See you next year my dear teacher” tiin ti phahin zamrangten inn sungah a vong tlan lut. Suisui sangka a khar tiang Pahngak cun tual ihsin a von zoh ringring. Innsung a thlen veten Pahngak ih pekmi cu a zoh ih a senpaal(pink) rong a simi ‘Ni Thawng (Umbrella)’ a rak si. Lungkim tukih hni phahin rang vutvo le thatho zetin Pahngak cu van par thlapi zoh phahin tlun inn pan in a feh vivo.\n‘2004-2005 cazir kum GTI Tthuma’ ah Suisui cu ca zir a thok thlang. Rualpi zohman a nei hrihlo ih har a ti zet. Asawng ah a um. Asawng ih um midang pawl cu tu le tu phone ko tu an nei nan Suisui cu phone ko tu ti khal a nei dahlo. A room mate cu ‘Suite’ tiin an ko ve. “Sui le sui kan tongaw” tiin an nuam aw zet. Suisui cu ‘Civil Major’ a si. Falam ihsin GTI kai a tlawng kaipi cia hi an um lemlo. A um sun khal le Tahan ihsin a lang ih ra kai an si thluh ih asawng ah rualpi ttha taktak a neilo. Suite cu a rak ttha tukih a nuam aw deuh lam. Tlawng an luhnak khal thla a rak liam ve thlang. Tlawnginn kimvel zohin Suisui le Suite cu an tawi vak rero. An hmai ah “Bhrumm!!!!!” tiin Bike a ra cawl. An pahnih in an va her lohli ih bike par ahcun tlangval pakhat taksa rong ngo humhi, tisa khen bunbi a sam tuahdaan khal le thiang verver cu an hei hmu. Cu pa cun Suisui cu hni sersi phahin a mit khatlam a rak sin(a melh) hnu ah bike thawn a liam hlo sal. “Cuvek minung cu!” tiin Suisui cu a phun hmukhmo. “Khipa khi….. Khipa khi….” tiin thu pakhat von ruahmi nei bang a cal dom phahin Suite cu a ttong. Suisui cun, “Khipa cu ziangtin maw?” tiin a hei sut. “Aw… A anih cu ‘EP Major’ in tuikum final year a si. A hmin kha ziang an ti si ta????? Suisui, na theilo ngai rori maw? Himi tlawng ah cun khipa theilo an um lo. Ziangah nang na rak theilo?” “Tlawng kan luhnak a rei hrihlo ruangah khal a si. Cun, kanmah Civil major sung minung hman an zaten simhlah! A hrek hman ka thei hrih hailo. Ziangah maw EP major lamlam ka va theih ding? Ka theih ttul tukmi a silo vekin i theih ka ttul lem veloih si ko ding. Heee…..” tiin hni phahin a sawn.\nFresher Welcome an von tuah thlang. Suisui cu laitah hnisuur le kerte fawm aw in a hru. A sam a liang ron luan fangte ding thliahthli in a thlah. A ruangrai le paa therthi in duhnungza zet a si. Programme dang an ttheh thlangih tu cu ‘King’ le ‘Queen’ hril caan a si thlang. Civil Major ihsin Suisui cun Queen a ngah. Mikip ih mit cu Suisui parah a fu thluh. Cun an tlawng zate huapin an von hrilih King ngahtu ‘Salai Van Nei Lian!’ an von ti cun “Woooo!!!!!!!” mipi au-aw cu thuum hnunhno in a thang. Suisui khal cu ti lawmmam ih mipi au cu a mang bang tukin a von zoh ve. “Hinnn….!!!” Thinlau nawn ih awsuah thawn Suisui cu a mit a hong kau puppi! Kan dung zarh ih Bike par ihsin a mit khatlam rak sin tu pa kha a rak si. Khaisun ahcun bike to phah a si ruangah a san le niam a hmu theilo. Tu cu a ruangrai fiang tukin a hmu ngah. Kan Chin mipa zaran hnakih uak deuh 6’1″ tlukih sang a si. A sang timen si loin a tisa a rak khat phah thawn zoh a mawi in a tuak nasa. Veikhat fala a melh mi cu an riil tupto ti theih tlukih an tlawngih hmin thang a si.\nAn tlawng hmai Canteen ah Suisui le Suite cu rawl an ei. Paisa pe dingin Suisui cu waiter a ko. “Ama, nan eimi man cu pek a si zo” tin tlangval pa cun a sim. Suisui le Suite cu mangbang tukin an zoh aw. “Zonih a lo pek?” tiin an hon sut ih tlangval pa cu khatlam ah a lu herin a hei zoh. Tlangval pai’ mit zohnak zawn cu Suisui in a hei zoh ih ‘Van Nei Lian’ cun hni sersi mithmai thawn a mit a rak sin hnu ah dawr ihsin a suaksal. Suisui cu zamrangten a va tlan ih, “Hey!! Van Nei Lian, rak ding ta!” tiin a hei auh. Van Nei Lian cu ding duh cuanglo’n a feh thotho. Suisui cun a hei dawi ih, “Ding aw ka ti! Ka ttong na theilo maw?!” tiin ring takin a va au. Van Nei Lian cu a rak dingih dunglet a rak her. Suisui cun, “Heh! Hi vekin ka ttulo mi thil tuah hlah aw. Ka duh lo. Pek ding ka neihlo le ka ei lo ding. Pek ding ka neih ruangah ka ei mi si” ti phahin paisa a pek. Van Nei Lian cu hnihsuak hnai lo mitihrim hnih in a hni ih, “Duhdawtnak thawn thinlung thiangten ka lo peksak mi si,” ti phahin a ke hmailam ah a hei kar ih Suisui ih hna phuurte a lu va kun tahratin, “Thinlung thiangten i rak cohlang ko aw maw My Queen” a hei ti hnuin a feh. Suisui cu mi aa men bangin, “My Queen?!” tiin a hon ttongsuak. ” Hey! Ziangtin ee i kawh?!” tiin a hei auh nan Van Nei Lian cun ngaihsak loin a fehliam san. Suisui cu khawdang a tangih mikip in an rak zoh ttiamttiam mi a si kha a von hmu. A thin hi a so in a so hluahhlo. “Hipa hin leknak ah i hmang tum maw si? Rak zoh seh!” tiin a haacang rial ttuahtto phah cun tlawng khaansung a vong lut ve. An khaan minung pawl cu Suisui zoh phahin thuthup an sim aw culci. Fala hrekkhat cun thiiknak mitmeng thawn an zoh.\nChin Natianal Day a kim ih Falam ai-awh ih Miss si dingah Suisui cu hril tlin a rak si lala. “Hahaha!!!!!!! Zoh hnik uh! Ka mi thlan hi a dik ko lo sawm!” uar awknak ih khat ttongkam thawn Van Nei Lian cun hni phahin a rualpi pawl cu a ti hai. A rualpa Sangte in, “Taa Nge(Van Nei Lian cu a nauhak te lai ihsin Taa Nge tiin an ko ringring), baang thlang hnik aw. ‘Van Sui Kim’ timi nu cu midang thawn an bang awlo ding in ka hmu,” “Cucu si lawm ka duh mi. Zoh hnik uh! Tuihnu thlakhat ahcun ka milai a si tengteng ding!” Mit cang takin an dinnak hmai thingkung zoh phain aw rum tak thawn Van Nei Lian cun a rualpi pawl cu a sim.\n“Suisui, mi leng na nei”, Suite ih kawhnak aw a theih in Suisui cu a mang bang tuk. A va suakih mi leng khaan ih to Van Nei Lian cu a va hmu. “Ziangmi thupoi na nei? Zarhte si fawn ih tlawngkai ttul fawnlo” tiin a dinhmun in a hei sut. Van Nei Lian cun, “Tlangval pakhat in Fala a leng ah thupoi um fialfial in maw a leng ding?” a rak ti ve. Suisui cun a rem in a rem thei hrimhrim lo. A mitmeng le a cang vaihdaan ihsin “Himi tlawngih kai tlawngta hmuahhmuah cu ka kut in ka huum thluh thei tin le, ka duhmi ka ngahnak ahcun ziangvek tuah khal ka poi tilo!” ti thinlung ruahnak nei a si zia fiang tukin a thei. Tu khal cu lo theihlo in khawsung vak dingin a sawm. Suisui cun a thlun duhlo. Asinan “Aw” a ti hlansung tlunglo ding rori ih a um ruangah Suite in le a forhfial tuk thawn a hei thlun. Van Nei Lian cu Kalaymyo ih Electronic item dawr nei Milian fapa pahnih lakih fapa nauta deuh a si vekin a duh tawkin paisa cu tidai hman in a hmang hluahhlo mai. Anu cu Shan le Tuluk kahpia a si. Suisui hrangah nunau hmanmi ttukttak samkilhte tiangin a leih sak. “Van Nei Lian, napa in thlanhri putih a hawlmi paisa hi tlawngkainak hrang lawng siloih hivek ttukttak leinak ah hmang rero hlah aw. Hiti vek hi ka ttulmi khal a silo! Ka la lo ding” ti ih a khirh caan a tampi. Cuvek caanah Van Nei Lian cun, “Na duhlo le cu kei ka ttul ve lo. Khui!” tiin hnawm bawmah a hlon hluahhlo mai ttheu. Cuti vekih a nungcang hrimhrim hi Suisui cun a ttih sinsin. “Tuikum hrang a paziatnak ka si?” tiin hni lo riai in Suisui cun a sut. Van Nei Lian cu hni phahin a lu a kheuh ih, “A pakhatnak. Cun a cemnak khal na si ding” “Tuikum hrang lawng maw?” “Kumkhua hrangah” “Haa! Baang thlang aw. Kei hi tuikum hrang a pakhatnak ti khalin i siar hlah aw. Nangmah vek kumkhat sungih fala pa nga lai thlengmi minung hrangih kutzung khiakih siarmi lakih tel ve ka duhlo. Tuihnu ka umnak asawng khal ra nawn hlah! Keicu mi pakhat hrangah ka thinlung hmuahhmuah ka pe zo. Zuangzang va si ka duhlo!” “Vate zuanglai zo hman in ka ta an ti theilo” “Asinan, khai Vate kha tlunnak ding ‘Bu’ a nei ko” “Cuih bu a thlen hlanah an sai thla ttheu” “Cuih bu a thlen hlansung a zuang ko ding. Kei ka thinlung cu a fate tukih mi pahnih an tlemlo. Pakhat hrang lawng a si” “Thinlung hnakin mipum a thupi sawn kahrangah!”. Suisui cu ttong ngaihnak a thei nawnlo. Reilote sung a ngui ta. Cun, “Aw, na ruah daan in khan ruat mai. Ka feh ding!” tiin a ding hlukhli ih a feh cih. Van Nei Lian cu amah le mah mak a ti aw tuk. “Hitluk ih mihngal fala ka kom dahlo. Cu cingin ziangah ka thlun paihin a ttulmi tuahsak ka duh hrih lai?” ti ruatin dawr sungin Suisui liam tiang a hei cuan.\nZaan thlapa cu fiang riahriah in a vang. Pahngak cu a khaan tukverhte ihsin khua a cuan. “Umm……. Suisui tel lo ih ka caan hmannak ni khal a rei nguahngo thlang”, tiin a dairy cabu cu a von kau. Suisui a feh ni ihsin a caan hmandaan hmuahhmuah ti thletthlet in a ngan khum. Tuizaan khal ngankhum a tum ih cafung a von la. “Suisui, na thei lai maw? Tualleng tlawng nauhak pawl thawn kan lekih kan rak pomawk duhdi lai kha. Na lungtur awn kha ka thei lai. Khai zaan ih thlapi vang le tuizaan ih thlapi vandaan cu an va bang aw lawmmam ve! Nang na umnak ah teh thlapi a vang ve maw? Thlapi par talah kan mit tongaw thei sehla ka va duh em! Suisui, nitinten nahrang thlacam ka bang dahlo hokhaw. Tuini cu nauhak pawlthawn ‘Ai Thang Vel’ Peipawk kan vong vawk ih ka lo ngai a luar sinsin. Tumruhnak thawn tlawng ttheh tiang kai aw maw. Nahrang rin um zetin ka lo hngak ringring ding”, tiin cakuat ngan in a ngan ciamco.\nKhaan sungah Suisui le Suite cu Ca an zoh rero. “Suisui, tuini na suahcam silo maw?” Suite ih aw a theihin Suisui cu a von ruatih, “Aw…… Keimah hman in ka thei nawnlo. Haaa…. Ziang kan tuah pei?” “Ra aw. Dawr ah rawl ka lo do ding” “Ai, poilo ee.” “Na timtuah aw. Kan feh ding”. Suisui cu “Ka lungawi maw Suite” ti phahin a tim a vong tuah. Leng suak dingin sangkaa an von ong ih cu zawng cekci ah an Sawng kiltu nu thawn an tongaw dukdi. “Ziang na poi?” tiin an von sut. Mi leng khaan an va thlengih, “Haa!!!! Saya Hngak!” Lungawi tuk mithmai thawn Suisui cu ‘Aw’ hlim takin a au. ‘Tthuma’ ih a khaw lainak bik rawl dawrah an feh. “Happy Birthday!!!” tiin Pahngak cun pacel pack pakhat a pek. Suisui cu a lungawi tuk. An rawl ei nak kiangte ihsin Van Nei lian cun a zoh thup ringring. Suisui ih mithmai pan tei’ hnih aw le a hlim daan a hmuhin a thin a heng ciamco! A tonak ihsin mit cang tak le rum takin Pahngak cu a met riairiai. Suisui le Pahngak cu zodang hman ngai loin hnoh aw takin tikcu caan an hmang. Tahan kir sal dingin Bus colhnak lam panin an feh. “Uu, ziangah hican na rak ra?” tiin Suisui cun a hon sut. Pahngak cun, “Boihte, nangmah lawng phunsang tlawng na kai ih ka lo thiik tuk ruangah tlawng ka peh sal tum. Hehee…” “Ghee!! Nang tla cu Pastor hman na si zo. Ziang tlawng maw na peh ding? Khuitawk ah?” “Aw…. Bible tlawng thotho. Yangon Insein ih MIT tlawngah” “Aw…..” “Phone in ka lo biak ringring ding maw. Tlawng na ttheh le tlawng ka ttheh bangaw dingin” “Awle”. Bus colhnak cu an va thlengih, “Ka mithmuh ihsin na von hlat ding ka lo sianglo” ti aw phahin an mit le mit zoh aw keuki te’n an ding ringring. Pahngak cun duat takin Suisui cu a kuah ih a kutin Suisui ih lu le sam cu a zuut sak rero.\n“Happy Birthday My Queen!” ti ‘aw’ thawn rualaw in sen hlerhli ten ‘hlingnei par’ hlir tom mi (Hundred roses) cu Suisui ih kut parah a ra thleng. An pahnih in ‘Aw’ a ratnak lam cu an hon zoh. Ti serser ih hni phahin Van Nei Lian cun a rak zoh. Cun, “Suahcam Lungawinak na hnen thleng seh!” tiin a ttong sal hnuah Bike par cuangin a liam hlo. Suisui cun, “Hey! Van Nei Lian!” tiin a hei auh nan a liam man. Pahngak cu a thisen a so hluthlo. A hmai khal a hong sen ttuamtto. A kaa in, “My Queen!?” tiin a sal phah. Asinan Suisui ih hmuh ding siangloin hramhram ten thindai zuamin ttan a hon la. Bus a ra thlengih Pahngak cu a ke a hon khai. “Uu…..” tiin Suisui cun ttah aw thawn aw tthia derdo phahin a hon ko. Pahngak cu dunglet a her ih a kut pahnih in Suisui liang parah cun a suan hnuah a thawpi a hon thaw ih, “Kaduat Boihte, ka lo rinsan vekin kahrang rinum hram aw. Ziangtik hmanah lo rinhlelh ka tum lo,” tiin a von ti. “Uu, phundang ah ruat hlah aw maw. Anih cu mi tihrim a paih tuk…” Pahngak cu ttah suak zetih khal en-en mi a awm cu neem ter dingin ttan hon la ttentto le a haa tlunlam in a hmur tanglam khuh pil ih keu tahratin a thawpi veikhat a thawt sal hnuah, “Boih ka lo duh tuk tihi thei ringring aw maw. ka feh ding. Take care!” tiin Bus sung a hong lut cih. Suisui cu a taksa khal a hit cuaico thluhin a thei aw. A dinnak hmunah caanglo khailo’n Bus liam tiang dingin a hei zoh cuahco. Bus sungah awm cum uk-au phahin a ttah a sup tuknak ih thawthawt dinghman nei nawnlo khopih thawpi heh le bang law la phahin, “Ka duat, lo rinhlelhtu si hi ka va duhlo ve! Cu lak lai ih ka mithmuh rori ih kha ti vek cu aww….. Ka lo duh tuknak hi kamawh teh a si pang maw?” ti phah rero in Pahngak cu Tahan lam panin…………\non September 4, 2012 at 7:55 am\nHmmmm……DaiDim na thiam tuk lawmam.\nKa lungtur hi Ka ngaingam lo,a peh siar ding\nKa hngakhlap tuk..mi thinlung na tihnin thei si hi’!\nThiam tuk rori.zuamsin aw.lungawi


Jankes*Soulfood : Rhabarber-Schmand-Kuchen\nJankes*Soulfood 8. Mai 2015 um 00:08\nJankes*Soulfood 8. Mai 2015 um 00:06\nJankes*Soulfood 8. Mai 2015 um 00:05\nJankes*Soulfood 8. Mai 2015 um 00:03\nJankes*Soulfood 7. Mai 2015 um 23:54


Sikalama Kung 200 Cin Le Thlakhatah Ks ting 60 Ngah Thei – Ethuthang\nSikalama Kung 200 Cin Le Thlakhatah Ks ting 60 Ngah Thei\nJanuary 12, 2018 June 8, 2018 Iris Hnem Chin, Myanmar/Asia\nMotor hmailam thlalang tuahnak, ei in, ceiawknak, damnak sii le hnipuan tivek tuahnak ih an hmang mi Sikalama hi tulai kawlram sung ah a man a ttha zet.A leitu pawl in an lei ngah mipawl cu thasi, mittila, yangon, Mandalay bazaar pawl ah an zuar ih cutawk ih a rak leitu pawl in China,Bengladesh, America, Asia Pacific ram pawl, Europe ram le Africa ram, America ram pawl ah a man nei zet in an zuar sal. A lei tambik tu hi China ram a si.\nTheihbancin ahcun tukum hi Sikalama man tthatbik kum a si ding, June le July hrawngah Sikalama cuaikhat hi ks 70,000 tiang a ban ih tu ahcun cuaikhat ah ks 50,000-60,000 hrawng a man. A quality in an zoh ih a man hi a tam, a mal um thei.Asinan tu ni tiang ih a rak cingtu pawl hrangahcun an hlawk nasa ti cu theih theih a si. Acre 1 ah Sikalama thingkung 200 a cin theih tikah nikhat ih sumlut hi ks ting 2 a si ih thlakhat ahcun ks ting 60, thla 8 ahcun ks ting 480 a kim.\nKawlram cozah thuthangca khal in mipi pawl Sikalama cing dingin tha a pek nasa. Kawlram sung rori ah Japan company in motor thlalang a tuah tum ruangah Sikalama hi tamzet a lei duhlai ding. Curuangah hmunlawng loram nei kan chin mi in sum tampi kan laklut theinak dingah Sikalama hi cing cio uh si.\nA cinnak loram dil dan ding, a ci leinak ding, a cindan pawl theih na duhle: Successmore Service 09962534393 ah sut aw.\n← Hungarian Suicide Song “Gloomy Sunday”\nTUNI TIANG MI THINLUNG A KHAWIH ZET MI “OMAYRA SANCHEZ” ZUK →\nELECTRIC SHOCK RUANG IH KUT SIAT THLUH KAN CHIN MI KUT LEM AN TUAH SAK (+VIDEO)\nMarch 2, 2018 Iris Hnem Comments Off on ELECTRIC SHOCK RUANG IH KUT SIAT THLUH KAN CHIN MI KUT LEM AN TUAH SAK (+VIDEO)\nCHIN COZAH IN HAKHA LE KHUAPI DANG PAWL AH EI-IN LE SII DAWR CHECK NAK A NEI\nMarch 20, 2018 Author Comments Off on CHIN COZAH IN HAKHA LE KHUAPI DANG PAWL AH EI-IN LE SII DAWR CHECK NAK A NEI\nFALAM IDOL ZUAMNAK IH TOP 7 THLENGTU PAWL IN CONCERT AN TUAH DING\nMarch 29, 2018 Author Comments Off on FALAM IDOL ZUAMNAK IH TOP 7 THLENGTU PAWL IN CONCERT AN TUAH DING